Resil li Santil Hu: Jun li B'uur Ki'aatinak - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nMA AAWAB'IHOM chi aatinak jun li b'uur? Ink'a', pe'yaal? Xb'aan naq eb' li xul ink'a' neke'aatinak. Ab'an, li Santil Hu naxye naq jun li b'uur ki'aatinak. Qilaq chanru kik'ulmank a'in.\nYook chi wulak xq'ehil naq eb' laj Israel te'oq sa' li tenamit Canaan. Ab'an laj Balac, li awab'ej re Moab, naxuwaheb' laj Israel. Jo'kan naq, kixtaqla xsik'b'al laj Balaam re naq tixmaajewa eb' laj Israel. Laj Balaam xko rilb'al laj Balac xb'aan naq kiyeechi'iik naab'al li tumin re.\nLi Jehob'a ink'a' naraj naq laj Balaam tixmaajewa li xtenamit. Jo'kan naq kixtaqla jun li anjel re naq tixram xb'e laj Balaam. Laj Balaam ink'a' kiril li anjel, ab'an li b'uur kiril li anjel a'in. Li b'uur kiraj xjalb'al xb'e ut ink'a' kiru, jo'kan naq kixb'uchub' rib' chiru ch'och'. Naq li b'uur kixb'aanu a'in, k'ajo' naq kichalk xjosq'il laj Balaam jo'kan naq ki'ok xsak'b'al.\nLi Jehob'a kixb'aanu naq laj Balaam trab'i naq li xb'uur kixye re: ‹K'a'ut naq yookat insak'b'al?›\nLaj Balaam kichaq'ok: ‹Xaab'aanu naq tinkanaaq sa' xutaan, wi wank raj junaq inch'iich' tatinkamsi raj!›\nToja' naq kixye li b'uur: ‹Ma ak xinb'aanu junsutaq aawe a'in?›\n‹Ink'a'!› Chan laj Balaam.\nChirix chik a'an li Jehob'a kixb'aanu naq laj Balaam tril naq wank li anjel chiru. Li anjel kixye re laj Balaam: ‹K'a'ut naq xaasak' laab'uur? Xinchalk xramb'al laab'e re naq ink'a' taamaajewa li tenamit Israel. Wi laab'uur ink'a' raj xb'uchub' rib'; xatinkamsi raj. Ab'an, ink'a' raj xinch'e' laab'uur!›\nLaj Balaam kixye re li anjel: ‹Xinmaakob'k, ink'a' ninnaw naq wankat arin!› Li anjel kixkanab' chi xik laj Balaam. Chirix chik a'an, laj Balaam xko rik'in laj Balac. Laj Balaam kixyal xmaajewankil li tenamit Israel, ab'an li Jehob'a kixb'aanu naq laj Balaam trosob'tesi oxib' sut li xtenamit.\nAni laj Balac? K’a’ut naq laj Balac kixtaqla sik’b’al laj Balaam?\nK’a’ut naq kixb’uchub’ rib’ li b’uur?\nK’aru kixye li b’uur re laj Balaam?\nK’aru kixye li anjel re laj Balaam?\nK’aru kik’ulmank naq laj Balaam kixyal xmaajewankil li tenamit Israel?\nChaawil li naxye Números 21:21-35.\nK’a’ut naq eb’ laj Israel ke’elk chi ub’ej chiru laj Sehon, li awab’ej reheb’ laj Amorreos ut chiru laj Og, li awab’ej reheb’ laj Basan? (Núm. 21:21, 23, 33, 34.)\nChaawil li naxye Números 22:1-40.\nK’a’ut naq laj Balaam kiraj xmaajewankileb’ laj Israel? K’aru naqatzol chirix a’in? (Núm. 22:16, 17; Pro. 6:16, 18; 2 Ped. 2:15; Jud. 11.)\nChaawil li naxye Números 23:1-30.\nChanru kixk’utb’esi laj Balaam naq moko tz’aqal tiik ta xch’ool chiru li Jehob’a? (Núm. 23:3, 11-14; 1 Sam. 15:22.)\nChaawil li naxye Números 24:1-25.\nChanru naxkawresi qapaab’al li naxye li Santil Hu naq li Jehob’a tixb’aanu li naxyeechi’i qe? (Núm. 24:10; Isa. 54:17.)


HECHOS 21 KEK - Eb laj pa̱banel queˈxye re laj Pablo - Bible Gateway\nHECHOS 21 Kekchi (KEK)\nEb laj pa̱banel queˈxye re laj Pablo nak incˈaˈ raj ta̱xic Jerusalén\n21 Nak coeˈxcanab laj pa̱banel chire haˈ, co‑oc saˈ li jucub ut co̱o toj Cos. Ut saˈ xcab li cutan cocuulac Rodas. Chirix chic aˈan, cocuulac Pátara. 2 Aran quikatau jun li jucub xic re Fenicia. Co‑oc chi saˈ ut co̱o. 3 Nak yo̱co chi xic Siria conumeˈ saˈ xjayal li tenamit Chipre, li nacana saˈ katzˈe. Chirix chic aˈan cocuulac Tiro ut aran quicanaban i̱k li jucub. 4 Aran katauheb cuib oxib laj pa̱banel ut cocana cuukub cutan riqˈuineb. Ut eb laj pa̱banel queˈxye re laj Pablo nak quicˈuteˈ chiruheb xban li Santil Musikˈej nak incˈaˈ ta̱xic Jerusalén. 5 Nak ac xnumeˈ li cuukub cutan, co‑el saˈ li tenamit Tiro ut co̱o. Ut queˈco̱eb laj pa̱banel chikacanabanquil rochbeneb li rixakil ut lix cocˈaleb. Nak cocuulac chire li palau, cocuikˈla ut co‑oc chi tijoc. 6 Nak corakeˈ chi tijoc, quikachakˈrabiheb ut co̱o saˈ li jucub. Ut eb aˈan queˈsukˈi cuiˈchic saˈ li rochocheb. 7 Nak cocuulac Tiro corakeˈ chi be̱c chiru haˈ ut co̱o saˈ li tenamit Tolemaida. Quikaqˈue xsahil xchˈo̱leb laj pa̱banel li cuanqueb aran ut cocana jun cutan riqˈuineb. 8 Joˈ cuulajak chic co̱o Cesarea. Nak cocuulac aran, co̱o saˈ rochoch laj Felipe laj yehol resil li colba‑ib. Aˈan jun reheb li cuukub li queˈsiqˈueˈ ruheb Jerusalén re teˈxtenkˈaheb li apóstol. 9 Aˈan cuan ca̱hib xrabin toj tukˈ ixeb. Eb li xkaˈal aˈan nequeˈyehoc ra̱tin profeta. 10 Ac cuan cutan kacuulajic aran Cesarea nak quicuulac jun profeta quichal chak Judea, aj Agabo xcˈabaˈ. 11 Li cui̱nk aˈan quicuulac chikilbal. Quixchap lix cˈa̱mal xsaˈ laj Pablo. Quixbacˈ li rukˈ ut li rok riqˈuin. ―Joˈcaˈin xcˈut chicuu li Santil Musikˈej, chan. ―Laj e̱chal re li cˈa̱mal saˈ aˈin ta̱baqˈuekˈ li rukˈ ut li rok xbaneb laj judío aran Jerusalén ut ta̱kˈaxtesi̱k saˈ rukˈeb li ma̱cuaˈeb aj judío, chan. 12 Nak quikabi li cˈaˈru quixye, la̱o ut eb li cuanqueb aran quikatzˈa̱ma chiru laj Pablo nak incˈaˈ ta̱xic Jerusalén. 13 Abanan laj Pablo quichakˈoc ut quixye ke: ―¿Cˈaˈut nak yo̱quex chi ya̱bac ut chixqˈuebal xrahil inchˈo̱l? La̱in cau inchˈo̱l, moco caˈaj cuiˈ ta re tinbaqˈuekˈ. Re aj ban cuiˈ nak tincamsi̱k aran Jerusalén saˈ xcˈabaˈ li Ka̱cuaˈ Jesús, chan. 14 La̱o incˈaˈ coru chixjalbal ru lix cˈaˈux laj Pablo. Joˈcan nak ma̱cˈaˈ chic kaye re. Chi‑uxk ta joˈ naraj li Ka̱cuaˈ, chanco.\nLaj Pablo co̱ Jerusalén chirilbal laj Jacobo li nacˈamoc be chiruheb laj pa̱banel\n15 Chirix chic aˈan quikacauresi kib ut co̱o Jerusalén. 16 Cuanqueb aj pa̱banel aj Cesarea co̱eb chikix. Quikacˈameb saˈ li rochoch laj Mnasón Chipre xtenamit. Ac najter aj pa̱banel. Ut aran cohilan. 17 Nak cocuulac Jerusalén, eb laj pa̱banel coeˈxcˈul chi saheb saˈ xchˈo̱l. 18 Joˈ cuulajak chic laj Pablo co̱ chirilbal laj Jacobo ut la̱o co̱o chirix. Ac chˈutchˈu̱queb aran chixjunileb li nequeˈcˈamoc be saˈ xya̱nkeb laj pa̱banel. 19 Ut nak ac xqˈueheb xsahil xchˈo̱l, laj Pablo quixserakˈi reheb chixjunil li quixba̱nu li Dios saˈ xya̱nkeb li ma̱cuaˈeb aj judío nak yo̱ chi cˈanjelac saˈ xya̱nkeb. 20 Nak queˈrabi aˈin queˈxbantioxi chiru li Dios. Ut queˈxye re laj Pablo: ―La̱at nacacuil, at herma̱n, jarub mil eb laj judío ac xeˈpa̱ban. Ut chixjunileb aˈan nequeˈxqˈue xchˈo̱l chixba̱nunquil li naxye li chakˈrab. 21 Ac xeˈrabi resil nak la̱at yo̱cat chixcˈutbal chiruheb laj judío, li cuanqueb saˈ xya̱nkeb li ma̱cuaˈeb aj judío, nak incˈaˈ teˈxba̱nu li circuncisión reheb li ralal xcˈajol, chi moco teˈxba̱nu li cˈaˈru cˈaynakeb xba̱nunquil laj judío. 22 ¿Cˈaˈru takaba̱nu? Anakcuan teˈrabi resil nak la̱at cuancat arin. 23 Ba̱nu li cˈaˈru yo̱co chixyebal a̱cue. Cuanqueb ca̱hib chi cui̱nk saˈ kaya̱nk teˈrakekˈ xba̱nunquil li cˈaˈru queˈxyechiˈi chiru li Dios. 24 Cˈameb li cui̱nk aˈin cha̱cuix. A̱cuochbenakeb nak ta̱ba̱nu li cˈaˈru tento xba̱nunquil xban nak ac xeˈrakeˈ xba̱nunquil li cˈaˈru queˈxyechiˈi chiru li Dios. Ta̱chˈajobresi a̱cuib la̱at ut ta̱qˈue chi besecˈ li rismaleb ut ta̱toj lix besbaleb. Chi joˈcan teˈxqˈue retal nak moco ya̱l ta li yo̱queb chixyebal cha̱cuix. Ba̱nu chi joˈcan re nak teˈxnau nak incˈaˈ yo̱cat chixkˈetbal li chakˈrab. 25 Ac xotzˈi̱bac riqˈuineb li queˈpa̱ban saˈ xya̱nkeb li ma̱cuaˈeb aj judío. Ac xkatakla xyebal reheb nak incˈaˈ tento teˈxba̱nu li circuncisión. Li cˈaˈru tento teˈxba̱nu, aˈan aˈin: incˈaˈ naru teˈxtzaca li tzacae̱mk mayejanbil chiruheb li yi̱banbil dios, chi moco teˈxtzaca li quicˈ, chi moco teˈxtiu xtibel li yatzˈbil xul. Ut incˈaˈ teˈcoˈbe̱tak teˈyumbe̱tak, chanqueb re laj Pablo. 26 Cuulajak chic laj Pablo quixcˈameb li ca̱hib chi cui̱nk chirix. Ut quixchˈajobresi rib rochbeneb nak qui‑oc saˈ li templo chixyebal reheb cˈaˈru cutanquil teˈxqˈue lix mayej li junju̱nk re nak ta̱tzˈaklok ru li xchˈajobresinquil ribeb li queˈxba̱nu.\nLaj Pablo quichapeˈ saˈ li templo xbaneb laj cˈamol be saˈ xya̱nkeb laj Judío\n27 Nak ac numecˈ re li cuukub cutan, cuanqueb laj judío queˈchal chak Asia. Nak queˈril laj Pablo saˈ li templo, queˈjoskˈoˈ ut queˈxtiquib jun li chˈaˈajquilal saˈ li tenamit ut queˈxchap laj Pablo. 28 Japjo̱queb re chixyebal: ―Ex aj Israel, choe̱tenkˈa. Aˈan aˈin li cui̱nk li napoˈoc xnaˈlebeb li tenamit yalak bar chixtzˈekta̱nanquil li katenamit, joˈ ajcuiˈ li chakˈrab li quixqˈue ke laj Moisés. Ut naxtzˈekta̱na li templo aˈin. Joˈ cuiˈ anchal xrocsiheb li ma̱cuaˈeb aj judío saˈ li templo ut riqˈuin aˈan, xmux ru li Santil Naˈajej, chanqueb. 29 Queˈxye aˈan xban nak queˈril ru laj Trófimo aj Efeso chirochbeninquil saˈ li tenamit. Saˈ xchˈo̱leb aˈan nak laj Pablo qui‑ocsin re laj Trófimo saˈ li templo. 30 Joˈcan nak kˈaxal cuiˈchic quichal xjoskˈileb li tenamit. Japjo̱queb re nak queˈxchap laj Pablo ut quelonbil queˈxba̱nu re, nak queˈrisi saˈ li templo. Ut queˈxtzˈap li oqueba̱l chi junpa̱t.\nEb laj Roma queˈxcol laj Pablo chiruheb laj judío\n31 Oqueb raj re chixcamsinquil nak quiyeheˈ chak re li coronel nak chixjunil li tenamit Jerusalén yo̱queb chixmululinquil ribeb xbaneb xjoskˈil. 32 Ut li coronel quixcˈameb nabal li soldado chirix joˈ ajcuiˈ li cuanqueb xcuanquil saˈ xbe̱neb li soldado, ut co̱eb saˈ a̱nil bar chˈutchˈu̱queb cuiˈ li tenamit. Nak li tenamit queˈril li coronel rochbeneb chak li soldado, queˈxcanab xtacuasinquil laj Pablo. 33 Ut li coronel quixchap laj Pablo. Quixtakla xbacˈbal riqˈuin cuib chi cadena. Ut quixpatzˈ ani aˈan ut cˈaˈru xma̱c. 34 Ut li tenamit jalan jala̱nk yo̱queb chixyebal ut incˈaˈ nachˈola ru li cˈaˈru yo̱queb chixyebal. Li coronel quiril nak incˈaˈ quixtau cˈaˈru tzˈakal xma̱c. Quixtakla xcanabanquil laj Pablo saˈ li cuartel. 35 Nak queˈcuulac cuan cuiˈ li gradas, pakpo nak quicˈameˈ xbaneb li soldado xban nak li tenamit yo̱queb xjoskˈil saˈ xbe̱n ut incˈaˈ nequeˈxcanab chi numecˈ. 36 Li qˈuila tenamit yo̱queb chi xic chirixeb ut japjo̱queb re chixyebal: ―¡Camsihomak li cui̱nk aˈan! chanqueb.\nLaj Pablo quia̱tinac re xcolbal rib\n37 Nak ac oqueb re chirocsinquil saˈ li cuartel laj Pablo, quixye re li coronel: ―¿Ma ta̱ru̱k tatcua̱tina junpa̱tak?― Ut li coronel quixye: ―Nacanau peˈ a̱tinac saˈ li a̱tinoba̱l griego. 38 ¿Ma ma̱cuaˈ la̱at li cui̱nk laj Egipto li quitiquiban jun chˈaˈajquilal incˈaˈ mas najter? ¿Ma ma̱cuaˈ la̱at catcˈamoc reheb li ca̱hib mil chi cui̱nk aj camsinel saˈ li chaki chˈochˈ? chan. 39 Quichakˈoc laj Pablo ut quixye: ―Incˈaˈ. La̱in aj judío. Yoˈlajenakin saˈ li tenamit Tarso li cuan xcue̱nt Cilicia. Naˈno ru lin tenamit. Tintzˈa̱ma cha̱cuu nak tina̱canab chira̱tinanquileb li tenamit, chan. 40 Ut nak quiqˈueheˈ xlese̱ns chi a̱tinac xban li coronel, laj Pablo quixakli saˈ li gradas. Quixtaksi li rukˈ re nak teˈxcanab choki̱nc. Ut nak queˈxcanab choki̱nc, laj Pablo qui‑oc chi a̱tinac saˈ ra̱tinoba̱leb laj judío ut quixye reheb:


Resil li Santil Hu: Ke'xyiib' Wi' Chik li Rochoch li Yos - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nNAAB'ALEB' laj Israel ke'elk chaq Babilonia. Ut naq ke'wulak sa' li tenamit Jerusalen maa'ani ke'xtaw aran. Jo'kan naq eb' laj Israel ke'ok xyiib'ankil wi' chik li tenamit Jerusalen.\nEb' laj Israel ke'xyiib' xb'eenwa xna'aj b'arwi' te'xb'aanu li mayej chiru li Jehob'a. Naq ke'nume'k li po, ke'ok xyiib'ankil li Rochoch li Jehob'a. Eb' li xik' neke'ilok, ke'ok xseb'esinkileb' laj Israel re naq te'xkanab' xyiib'ankil li Rochoch li Yos. Naq laj Ciro kikamk, ke'xk'e jun chik li awab'ej sa' li tenamit Persia. Eb' li xik' neke'ilok ke'xb'aanu naq li awab'ej a'in, tixk'e jun li chaq'rab' re naq ink'a' te'xchoy xyiib'ankil li Rochoch li Yos.\nAk 17 chihab' relikeb' laj Israel sa' li tenamit Babilonia naq li Yos kixtaqla laj Ageo ut laj Zacarias, chi xyeeb'al reheb' laj Israel naq te'oq xyiib'ankil wi' chik li Rochoch li Yos. Eb' laj Israel neke'xnaw naq li Yos ttenq'anq reheb', jo'kan ke'ok chi k'anjelak chirix li ochoch, usta li chaq'rab' naxye naq ink'a' te'kab'laq.\nJo'kan naq laj Tatenai, jun reheb' laj puub' re Persia, kixye reheb' laj Israel naq k'aru xwankileb' naq yookeb' xyiib'ankil li Rochoch li Yos. Eb' laj Israel ke'xye re laj puub' naq laj Ciro, li awab'ej re Babilonia, kixye reheb': ‹Ayuqex sa' li tenamit Jerusalen ut yiib'amaq aran li Rochoch li Jehob'a, leeYos›.\nLaj Ciro ak kamenaq, jo'kan naq laj Tatenai kixtaqla jun li hu sa' li tenamit Babilonia re xnawb'al ma laj Ciro kitaqlank reheb' laj Israel chi xyiib'ankil li Rochoch li xYoseb'. Toja' naq laj Dario, li awab'ej re Persia, kixye naq a'an xtaqlahom laj Ciro. Laj Dario kixtaqla xyeeb'al re laj Tatenai: ‹Kanab'omaq naq eb' laj Israel te'xb'aanu wi' chik li Rochoch li xYoseb' ut tenq'amaqeb' chi xb'aanunkil›. Chiru kaahib' chihab' tana ke'xchoy xyiib'ankil li Rochoch li Yos, jo'kan naq saheb' sa' xch'ool.\nAnaqwan, 48 chihab' tana xyiib'ankil li Rochoch li Jehob'a. Eb' laj Israel li wankeb' Jerusalen neb'a'eb'. Li tenamit ut li Rochoch li Yos moko ch'ina'us ta neke'k'utunk. Laj Esdras wank chaq Babilonia naq ke'xye naq aajel ru xyiib'ankil li Rochoch li Yos. Ma nakaanaw k'aru kixb'aanu laj Esdras naq kixnaw a'in?\nLaj Esdras kiwulak sik'b'al laj Artajerjes, li awab'ej re Persia. Laj Artajerjes chaab'il awab'ej. Kixk'e re laj Esdras naab'al li maatan re naq tixk'am Jerusalen. Laj Esdras kixye reheb' laj Israel li wankeb' Babilonia naq ttenq'aaq chi xk'amb'al li maatan. Koheb' tana 6.000 chi winq chirix ut ke'xk'am naab'al li plaat, li oor ut eb' li k'a'aq re ru.\nLaj Esdras yook xk'a'uxl xb'aan naq naab'aleb' laj elq' sa' b'e ut naru te'kamsiiq xb'aan li k'a'aq re ru. Jo'kan naq laj Esdras kixch'utub'eb' laj Israel jo' nak'utunk sa' li eetalil. Chirix chik a'an laj Esdras ki'ok chi tijok chiru li Jehob'a re naq maak'a' te'xk'ul naq te'sutq'iiq sa' li tenamit Jerusalen.\nLi Jehob'a kixtenq'aheb' chiru li kaahib' po naq yookeb' chi xik sa' li tenamit Jerusalen. Li tzolom a'in naxk'ut chiqu naq li Jehob'a naru tooxkol wi k'ojk'o qach'ool rik'in.\nJarub’eb’ laj Israel ke’elk chaq Babilonia? Chanru ke’xtaw li tenamit Jerusalen?\nK’aru ke’ok xyiib’ankil eb’ laj Israel naq ke’wulak sa’ li xtenamiteb’? K’aru ke’xb’aanu eb’ li xik’ neke’ilok reheb’ laj Israel?\nAni laj Ageo ut laj Zacarias ut k’aru ke’ok xyeeb’al re li tenamit?\nK’a’ut naq laj Tatenai kixtaqla jun li hu sa’ li tenamit Babilonia? K’aru kitaqlaak xyeeb’al re laj Tatenai xb’aan li awab’ej re Babilonia?\nK’aru kixb’aanu laj Esdras naq kirab’i naq aajel ru xyiib’ankil li Rochoch li Yos?\nChaawil li eetalil, k’aru kixpatz’ laj Esdras re li Jehob’a? Chanru kixsume li Jehob’a li xtij laj Esdras? K’aru naqatzol chirix li tzolom a’in?\nChaawil li naxye Esdras 3:1-13.\nK’aru ink’a’ tqakanab’ xb’aanunkil usta wanko sa’ junaq na’ajej b’arwi’ maak’a’ junaq li ch’uut re xloq’oninkil li Jehob’a? (Esd. 3:3, 6; Hech. 17:16, 17; Heb. 13:15.)\nChaawil li naxye Esdras 4:1-7.\nK’aru li chaab’il eetalil kixkanab’ qe laj Zorobabel chirix chanru xloq’oninkil li Jehob’a? (Éxo. 34:12; 1 Cor. 15:33; 2 Cor. 6:14-17.)\nChaawil li naxye Esdras 5:1-5, 17 ut 6:1-22.\nK’a’ut naq eb’ li xik’ neke’ilok ink’a’ ke’ru xb’aanunkil naq eb’ laj Israel te’xkanab’ xyiib’ankil li Rochoch li Yos? (Esd. 5:5; Isa. 54:17.)\nChanru neke’kawresiik xch’ool eb’ li cheekel winq sa’eb’ li ch’uut, xnawb’al li ke’xb’aanu chaq eb’ li ke’k’amok b’e sa’ li tenamit Israel naq ink’a’ ke’kanab’aak chi xyiib’ankil li Rochoch li Jehob’a? (Esd. 6:14; Sal. 32:8; Rom. 8:31; Sant. 1:5.)\nChaawil li naxye Esdras 8:21-23, 28-36.\nJo’ kixb’aanu laj Esdras, k’aru raj us tqab’aanu naq ok qe xb’aanunkil junaq li nimla k’anjel? (Esd. 8:23; Sal. 127:1; Pro. 10:22; Sant. 4:13-15.)


Hechos 10 KEKNT - Quicuan jun li cui̱nk aran Cesarea aj - Bible Search\nLaj Pedro ut laj Cornelio\n1Quicuan jun li cui̱nk aran Cesarea aj Cornelio xcꞌabaꞌ. Aꞌan li nataklan saꞌ xbe̱neb jun chꞌu̱tal chi soldado aj Italia nequeꞌxye re. 2Li cui̱nk aꞌan quixxucua ru li Dios joꞌqueb ajcuiꞌ chixjunileb li cuanqueb saꞌ li rochoch. Cha̱bil xnaꞌleb ut junelic natijoc chiru li Dios ut junelic naxtenkꞌaheb li nebaꞌ. 3Saꞌ jun li cutan saꞌ oxib o̱r tana re ecuu laj Cornelio quiril saꞌ visión nak qui-oc jun li ángel riqꞌuin ut quixye re: —At Cornelio, chan. 4Laj Cornelio ta̱xucuak nak quiril li ángel ut quixye: —Cꞌaꞌru ta̱cuaj tinba̱nu, Ka̱cuaꞌ.— Li ángel quixye: —Li Dios xrabi la̱ tij. Nacuulac chiru li cꞌaꞌru nacaba̱nu re xtenkꞌanquileb li nebaꞌ. 5Anakcuan tinye a̱cue takla cuib oxibakeb li cui̱nk aran Jope chixcꞌambal chak li cui̱nk aj Simón xcꞌabaꞌ. Aj Pedro nayeman ajcuiꞌ re. 6Aꞌan ta̱yehok a̱cue cꞌaꞌru us ta̱ba̱nu. Aꞌan yo̱ chi hila̱nc saꞌ rochoch laj Simón laj yi̱bom tzꞌu̱m. Li rochoch cuan chire li palau, chan li ángel. 7Nak ac x-el li ángel riqꞌuin, laj Cornelio quixbok cuib lix mo̱s cui̱nk ut quixbok ajcuiꞌ jun reheb lix soldado li naxxucua ru li Dios. 8Quixserakꞌi reheb chixjunileb li quiyeheꞌ re xban li ángel ut quixtaklaheb Jope re nak teꞌxcꞌam chak laj Pedro. 9Cuulajak chic ac cuulaqueb na re saꞌ li tenamit Jope nak laj Pedro quitakeꞌ saꞌ xcaꞌ tasal li cab chi tijoc. Caꞌchꞌin na chic ma̱ cuaꞌleb. 10Quichal xtzꞌocajic ut quiraj raj ru cuaꞌac. Abanan toj yo̱queb chixyi̱banquil lix tzacae̱mk. Nak toj yo̱ chiroybeninquil lix tzacae̱mk, quiril jun li visión. 11Quiril nak teto li choxa ut chanchan jun nimla saki tꞌicr yo̱ chak chi cubec. Pixbil saꞌ xca̱ pacꞌalil lix xuc li tꞌicr ut yo̱ chak chi cubec saꞌ ruchichꞌochꞌ. 12Chi saꞌ li tꞌicr aꞌan cuanqueb chak nabal pa̱y ru li xul xcomoneb li nequeꞌcuan saꞌ ruchichꞌochꞌ. Cuanqueb cuan cuib rokeb ut cuib rukꞌ, cuanqueb xcomoneb li cꞌantiꞌ ut cuanqueb xcomoneb li xul li nequeꞌrupupic chiru choxa. 13Ut quirabi jun xya̱b cux quixye re: —At Pedro, chap a̱cue li xul aꞌin. Ta̱camsi ut ta̱tiu, chan. 14Laj Pedro quixye: —Incꞌaꞌ, Ka̱cuaꞌ. Ma̱ jun sut xintzaca cꞌaꞌak re ru li naxye saꞌ li chakꞌrab nak incꞌaꞌ us xtzacanquil, chan. 15Ut quixye cuiꞌchic li yo̱ chi a̱tinac: —La̱at incꞌaꞌ naru nacacꞌoxla nak incꞌaꞌ us ta̱tzaca li cꞌaꞌru xye li Dios nak us ta̱tzaca, chan. 16Oxib sut quiyeheꞌ re chi joꞌcan ut chirix aꞌan quixoque li nimla tꞌicr aꞌan ut quicꞌameꞌ cuiꞌchic saꞌ choxa. 17Laj Pedro toj yo̱ ajcuiꞌ chixcꞌoxlanquil cꞌaꞌru xya̱lal li quicꞌutbesi̱c chiru nak queꞌcuulac li cui̱nk li queꞌtakla̱c xban laj Cornelio. Cuanqueb chire li cab ut yo̱queb chixpatzꞌbal bar cuan li rochoch laj Simón. 18Queꞌxpatzꞌ ma aran cuan chi hila̱nc laj Simón li nequeꞌxye aj Pedro re. 19Laj Pedro toj yo̱ ajcuiꞌ chixcꞌoxlanquil cꞌaꞌru xya̱lal li visión li quiril nak li Santil Musikꞌej quixye re: —Oxib li cui̱nk xeꞌchal cha̱sicꞌbal. 20Ayu, cuben ut a̱tinaheb chak. Matcꞌoxlac chi xic chirixeb xban nak la̱in xintaklan chak reheb, chan. 21Joꞌcan nak laj Pedro quicube ut quixye reheb li cui̱nk: —Cueꞌquin. La̱in laj Simón Pedro li niquine̱sicꞌ. ¿Cꞌaꞌru xcꞌamoc chak e̱re toj arin ut cꞌaꞌru te̱raj cuiqꞌuin? chan. 22Eb aꞌan queꞌxye: —Laj Cornelio li capitán xtaklan chak ke. Aꞌan jun cui̱nk ti̱c xchꞌo̱l ut naxxucua ru li Dios. Chixjunileb laj judío nequeꞌxqꞌue saꞌ xnakꞌ ruheb. Jun x-ángel li Dios quixcꞌutbesi rib chiru ut quixye re nak tatxbok saꞌ rochoch re nak ta̱ru̱k ta̱rabi li cꞌaꞌru ta̱ye re, chanqueb re. 23Laj Pedro quirocsiheb ut queꞌxnumsi li kꞌojyi̱n saꞌ li cab aꞌan. Saꞌ li cutan jun chic laj Pedro co̱ chirixeb. Ut cuib oxib laj pa̱banel re Jope queꞌco̱eb chirix. 24Joꞌ cuulajak chic queꞌcuulac Cesarea ut laj Cornelio yo̱ chiroybeninquileb rochbeneb li rechꞌalal ut eb li tzꞌakal rami̱g li quixbok riqꞌuin. 25Nak laj Pedro quicuulac saꞌ li rochoch, laj Cornelio qui-el chixcꞌulbal. Quixcuikꞌib rib chiru re xlokꞌoninquil. 26Abanan laj Pedro quixye re: —Cuaclin. Mina̱lokꞌoni la̱in xban nak la̱in yal cui̱nkin joꞌ la̱at, chan. 27Yo̱ chi a̱tinac riqꞌuin laj Cornelio nak yo̱queb chi oc saꞌ li cab. Nak queꞌoc, queꞌxtau nabaleb ac chꞌutchꞌu̱queb saꞌ li cab. 28Laj Pedro quixye reheb: —La̱ex nequenau nak lix chakꞌrabeb laj judío naxye nak incꞌaꞌ naru takajunaji kib riqꞌuineb li ma̱cuaꞌeb aj judío chi moco ta̱ru̱k to-oc saꞌ rochocheb. Abanan xcꞌut chicuu li Ka̱cuaꞌ Dios nak ma̱ jun li cristian tintzꞌekta̱na chi moco tinye nak incꞌaꞌ us a̱tinac riqꞌuineb. 29Joꞌcan nak incꞌaꞌ xinkꞌetkꞌeti cuib chi cha̱lc nak xineꞌxbok chak. Ye cue cꞌaꞌut nak xatakla inbokbal, chan. 30Quichakꞌoc laj Cornelio ut quixye: —Ca̱hib cutan anakcuan joꞌcaꞌin ajcuiꞌ ho̱nal nak yo̱quin chi ayunic ut chi tijoc saꞌ li cuochoch. Oxib o̱r re ecuu quixcꞌutbesi rib chicuu jun li cui̱nk nalemtzꞌun li rakꞌ. 31Quixye cue, “At Cornelio, li Dios quirabi la̱ tij. Nacuulac chiru li cꞌaꞌru nacaba̱nu re xtenkꞌanquileb li nebaꞌ. 32Takla xcꞌambal laj Simón Pedro li cuan aran Jope. Yo̱ chi hila̱nc saꞌ li rochoch laj Simón laj yi̱bom tzꞌu̱m. Li rochoch aꞌan cuan chire li palau. Nak ta̱cꞌulu̱nk laj Pedro, tixchꞌolob cha̱cuu lix ya̱lal,” chan cue li ángel. 33Joꞌcan nak xintakla a̱cꞌambal saꞌ junpa̱t. Ut la̱at xaba̱nu usilal ke. Xatcꞌulun. Anakcuan ut chikajunilo cuanco arin chiru li Dios chirabinquil chixjunil li cꞌaꞌru ta̱ye ke li xye chak a̱cue li Dios, chan laj Cornelio re laj Pedro.\nLaj Pedro quixye re laj Cornelio nak li Dios incꞌaꞌ naxsicꞌ ru li ani naxra\n34Quixtiquib a̱tinac laj Pedro ut quixye: —Anakcuan xinqꞌue retal chi tzꞌakal nak li Dios incꞌaꞌ naxsicꞌ ru li ani naxra. 35Li ani naxxucua ru li Dios ut naxba̱nu li ti̱quilal aꞌ yal bar xtenamit, li jun aꞌan naraheꞌ xban li Dios. 36La̱ex nequenau nak li Dios quixtakla resil li colba-ib reheb laj Israel. Li colba-ib, aꞌan li naqꞌuehoc tuktu̱quil usilal saꞌ xcꞌabaꞌ li Jesucristo. Ut li Jesucristo, aꞌan li Ka̱cuaꞌ, ut nim xcuanquil saꞌ xbe̱n chixjunil. 37La̱ex nequenau cꞌaꞌru quicꞌulman saꞌ chixjunil li tenamit Judea. Quiticla aran Galilea nak ac xchꞌoloba̱c resil li cubi haꞌ xban laj Juan. 38Ac e̱rabiom resil li Jesucristo aj Nazaret. Li Dios quixqꞌue li Santil Musikꞌej re, ut quixqꞌue xcuanquil. Aꞌan quibe̱c yalak bar chixba̱nunquil li usilal ut chixqꞌuirtesinquileb li tacuasinbileb xban laj tza xban nak li Dios cuan riqꞌuin. 39La̱o quikil riqꞌuin ku chixjunil li cꞌaꞌru quixba̱nu li Jesús aran Judea ut Jerusalén. Abanan eb aꞌan queꞌxcamsi chiru cruz. 40Ut li Dios quixcuaclesi cuiꞌchic chi yoꞌyo saꞌ xya̱nkeb li camenak saꞌ rox li cutan. Ut mokon li Jesús quixcꞌutbesi rib chiku. 41Incꞌaꞌ quixcꞌutbesi rib chiruheb chixjunileb. Caꞌaj cuiꞌ chiruheb li quisiqꞌueꞌ ruheb junxil xban li Dios. La̱o cocuaꞌac ut co-ucꞌac riqꞌuin nak ac xcuacli cuiꞌchic chi yoꞌyo saꞌ xya̱nkeb li camenak. 42Ut coxtakla chixchꞌolobanquil xya̱lal ut chixjulticanquil chiruheb li tenamit nak aꞌan qꞌuebil xban li Dios chi rakoc a̱tin saꞌ xbe̱neb chixjunileb, li yoꞌyo̱queb joꞌ ajcuiꞌ li camenakeb. 43Aꞌan aꞌin li Jesús li queꞌxye chak resil chixjunileb li profeta junxil. Queꞌxye nak saꞌ xcꞌabaꞌ aꞌan ta̱cuyekꞌ xma̱queb chixjunileb li nequeꞌpa̱ban re.\nLi Santil Musikꞌej quiqꞌueheꞌ reheb li ma̱cuaꞌeb aj judío\n44Toj yo̱ ajcuiꞌ chi a̱tinac laj Pedro nak queꞌxcꞌul li Santil Musikꞌej chixjunileb li yo̱queb chi abi̱nc re li ra̱tin li Dios li yo̱ chixyebal. 45Eb laj pa̱banel aj judío, li queꞌchal chirix laj Pedro, queꞌsach xchꞌo̱l chirilbal nak li Dios quixqꞌue li Santil Musikꞌej reheb li ma̱cuaꞌeb aj judío. Gentiles nayeman ajcuiꞌ reheb. 46Queꞌrabi nak yo̱queb chi a̱tinac saꞌ jalan a̱tinoba̱l ut yo̱queb chixnimanquil ru li Dios. 47Ut laj Pedro quixye: —¿Ma cuan ta biꞌ junak incꞌaꞌ ta̱ajok nak teꞌcubekꞌ xhaꞌeb aꞌin li xeꞌcꞌuluc re li Santil Musikꞌej, joꞌ nak xkacꞌul la̱o? chan. 48Ut quixtakla xcubsinquil xhaꞌeb saꞌ xcꞌabaꞌ li Ka̱cuaꞌ Jesucristo. Ut eb aꞌan queꞌxtzꞌa̱ma chiru laj Pedro nak ta̱cana̱k cuib oxibak cutan chic riqꞌuineb.


Éxodo 39 - Sagrada Biblia [[Sagrada Biblia] Qeqchi Bible]\nQueßxyîb li rakßeb laj tij li teßxqßue chirix nak teßcßanjelak saß li tabernáculo. Queßxyîb li rakß riqßuin li nokß azul, li nokß púrpura ut li nokß cak. Ut queßxyîb ajcuiß li rakß laj Aarón li xbênil aj tij joß quiyeheß re laj Moisés xban li Kâcuaß.\nQueßxyîb li efod riqßuin oro, ut riqßuin li nokß azul, li nokß púrpura ut li nokß cak joß ajcuiß li bakbil nokß lino.\nQueßxten li oro. Chanchan li nokß nak queßxset chi cocß ru re teßxqßue xsahob ru li tßicr yîbanbil riqßuin lino ut riqßuin li nokß azul, li nokß púrpura ut li nokß cak, ut châbil nak queßxyîb.\nUt queßxyîb ajcuiß cuib lix cßâmal li efod re nak teßxcßul rib chi us saß xbên xtel.\nQueßxyîb ajcuiß lix bacßbal li efod ut juntakßêt xyîbanquil riqßuin li efod nak queßxqßue. Queßxyîb riqßuin oro ut riqßuin li nokß azul, li nokß púrpura ut li nokß cak ut riqßuin li bakbil nokß lino joß quiyeheß re laj Moisés xban li Kâcuaß.\nQueßxyîb cuib li pec ónice ut queßxletz chiru li oro. Queßxtzßîba lix cßabaßeb li cablaju chi ralal laj Israel chiru li cuib chi pec aßin.\nQueßxqßue li pec aßan saß xbên xtel li efod re xjulticanquil chiru li Kâcuaß li ralal xcßajol laj Israel, joß quiyeheß re laj Moisés xban li Kâcuaß.\nUt queßxyîb ajcuiß li pectoral chi châbil. Juntakßêt xyîbanquil riqßuin li efod queßxqßue. Queßxyîb riqßuin oro, ut riqßuin li nokß azul, li nokß púrpura ut li nokß cak ut li bakbil nokß lino.\nQueßxyîb ut queßxbas saß xyi ut câ xucût quicana. Cuib xcaßcßâl centímetro saß xcâ pacßalil.\nQueßxletz chiru câhib tzol li tertôquil pec. Saß lix xbên tzol queßxqßue oxib li châbil pec. Queßxqßue jun li sardio, jun li topacio, ut jun li carbunclo.\nSaß li xcab tzol queßxqßue jun li esmeralda, jun li zafiro, ut jun li diamante.\nSaß li rox tzol queßxqßue jun li jacinto, jun li ágata ut jun li amatista.\nSaß li xcâ tzol queßxqßue jun li berilo, jun li ónice ut jun li jaspe. Chixjunileb li châbil pec aßin queßxletz chiru li oro.\nCablaju li pec li queßxqßue xban nak cablaju xtêpaleb laj Israel. Chiru li junjûnk chi pec aßan queßxtzßîba lix cßabaß chixjûnkaleb li ralal xcßajol laj Israel. Juchßbil queßxbânu nak queßxtzßîba lix cßabaßeb chiru li pec aßan joß nak nequeßxyîb jun li chßîchß re li sello.\nUt queßxyîb ajcuiß cuib lix cßâmal li pectoral riqßuin tzßakal oro ut tzßulbil ru nak queßxyîb.\nQueßxyîb cuib li argollas riqßuin oro ut queßxletz saß xuc saß xcaß pacßalil li nacana takecß.\nQueßxnumsi li cßam oro saß li argollas li cuan saß xuc saß xcaß pacßalil li pectoral.\nLix cßâmal li pectoral queßxchap rib riqßuin li ónice li cuan saß xbên xtel li efod saß li jun perêl li nacana chiru.\nQueßxyîb cuib chic li argollas riqßuin oro ut queßxletz saß xxuc li pectoral xcaß pacßalil li nacana takßa. Queßxletz chirix li pectoral re nak chiru li efod tâcanâk.\nQueßxyîb cuib chic li argollas oro ut queßxletz chiru li efod takecß caßchßin saß xbên xcßâmal xsaß.\nUt queßxbacß riqßuin jun cßam azul saß li argollas re xchapbal li pectoral riqßuin li efod re nak li pectoral tixchap rib chi us riqßuin li efod ut incßaß tâecßânk saß xnaßaj. Queßxbânu joß quiyeheß re laj Moisés xban li Kâcuaß.\nQueßxyîb riqßuin tßicr azul li rakß li naqßueman saß xbên li saki túnica.\nQueßxcanab lix cux chi teto ut queßxqßue jun li tßicr chok xta lix cux re nak incßaß tâpejekß nak teßrocsi.\nQueßxqßue li granada chire li rakß chokß xsahob ru yîbanbil riqßuin nokß azul, nokß púrpura ut nokß cak ut li bakbil nokß lino.\nQueßxyîb ajcuiß li cocß campana riqßuin tzßakal oro. Ut chire li tßicr queßxqßue jun li granada, jun li campana, jun chic li granada, ut jun chic li campana.\nJoßcan nak queßxyîb li rakßeb laj tij. Queßxqßue chire jun li campana ut jun li granada, jun chic li campana ut jun chic li granada. Joßcan nak queßxyîb li rakßeb laj tij li teßxqßue chirix nak ocak reheb chi cßanjelac saß li tabernáculo.\nJoßcaßin nak queßxquem li rakß laj Aarón joßqueb ajcuiß li ralal riqßuin li châbil nokß lino.\nJoßcan ajcuiß li mitra li teßxqßue saß xjolom ut lix sahob ru joß ajcuiß li cuêx li nequeßxqßue chi saß li rakßeb. Chixjunil aßan queßxyîb riqßuin li bakbil nokß lino.\nQueßxyîb lix bacßbal xsaß riqßuin li bakbil nokß lino, li nokß azul, li nokß púrpura, li nokß cak ut queßxqßue lix sahob ru joß quiyeheß re laj Moisés xban li Kâcuaß.\nQueßxyîb ajcuiß jun chßina perêl tzßakal oro ut juchßbil queßxbânu nak queßxtzßîba chiru li âtin li naxye “Santilal Chiru li Kâcuaß”.\nUt riqßuin jun cßam azul queßxbacß li oro chiru li mitra li teßxqßue saß xjolomeb joß quiyeheß re laj Moisés xban li Kâcuaß.\nJoßcaßin nak queßrakeß xyîbanquil chixjunil li cßaßru tâcßanjelak re xyîbanquil li tabernáculo. Eb laj Israel queßxbânu chixjunil chi tzßakal re ru joß quiyeheß re laj Moisés xban li Kâcuaß.\nUt queßxkßaxtesi re laj Moisés chixjunil li cßaßru tâcßanjelak re xyîbanquil li tabernáculo. Queßxkßaxtesi re chixjunil li tâcßanjelak saß li tabernáculo joß li gancho, joßqueb ajcuiß li tzßalam cheß ut li cheß li teßxqßue chi kßekßo, joß ajcuiß li okech ut lix naßajeb li teßxqßue cuiß.\nQueßxkßaxtesi ajcuiß li rix li carner li bonbil chi caki bon, joß ajcuiß li rixeb li xul li nacuan saß haß, joß ajcuiß li tßicr li tâcßanjelak chokß tas.\nQueßxkßaxtesi ajcuiß li Lokßlaj Câx ut li cheß re xpakonquil joß ajcuiß lix tzßapbal re,\njoß ajcuiß li mêx rochben li secß ut li mayejanbil caxlan cua li nequeßxqßue saß li mêx.\nQueßxkßaxtesi li candelero rochben lix naßajeb li candil joßqueb ajcuiß li chßîchß li tâcßanjelak re xyîbanquil lix mechil, joß ajcuiß li aceite li tâcßanjelak chokß xyaßal li candil.\nQueßxkßaxtesi li artal li yîbanbil riqßuin oro, joß ajcuiß li aceite li naqßueman saß xbên li teßkßaxtesîk chi cßanjelac chiru li Kâcuaß, joß ajcuiß li sununquil incienso, joß ajcuiß li tßicr li teßxqßue saß li oquebâl.\nQueßxkßaxtesi ajcuiß li artal yîbanbil riqßuin bronce, rochben li chßîchß li hopox ru li yîbanbil riqßuin bronce joß ajcuiß li cheß re xpakonquil, joß ajcuiß chixjunil li tâcßanjelak saß li artal, joß ajcuiß li pila ut lix naßaj li teßxqßue cuiß.\nUt queßxkßaxtesi ajcuiß li tßicr li tâcßanjelak re xtzßapbal li nebâl joß ajcuiß li okech ut lix naßajeb li teßxqßue cuiß, joß ajcuiß li tßicr li teßxqßue saß li oquebâl re li nebâl, joßqueb ajcuiß li cßam ut li chßîchß li tâchapok re li cßam saß chßochß. Queßxkßaxtesi chixjunil li cßaßru tâcßanjelak saß li tabernáculo.\nQueßxkßaxtesi ajcuiß li rakßeb laj tij li teßrocsi nak teßoc chi cßanjelac saß li tabernáculo. Queßxkßaxtesi li rakß laj Aarón lix bênil aj tij joßqueb ajcuiß li rakßeb li ralal li teßrocsi nak teßoc chi cßanjelac chokß aj tij.\nEb laj Israel queßxbânu chixjunil chi tzßakal re ru joß quiyeheß re laj Moisés xban li Kâcuaß.Nak quiril nak queßxbânu chixjunil chi tzßakal joß quixye reheb, laj Moisés quixtzßâma chiru li Dios nak târosobtesiheb.\nNak quiril nak queßxbânu chixjunil chi tzßakal joß quixye reheb, laj Moisés quixtzßâma chiru li Dios nak târosobtesiheb.


SAN MARCOS 13 KEK - Ta̱cuulak xkˈehil nak ta̱juqˈuekˈ - Bible Gateway\nSAN MARCOS 13 Kekchi (KEK)\nTa̱cuulak xkˈehil nak ta̱juqˈuekˈ li rochoch li Dios\n13 Nak qui‑el chak li Jesús saˈ rochoch li Dios, jun reheb lix tzolom quixye re: ―At tzolonel, il, ma̱ cˈajoˈ xchakˈal ru li cab aˈin ut ma̱ cˈajoˈ xchakˈal ru li pec yi̱banbil cuiˈ.― 2 Li Jesús quichakˈoc ut quixye re: ―Us ajcuiˈ nak te̱ril chi us xban nak ta̱cuulak xkˈehil nak ma̱ jun chic li pec aˈan ta̱cana̱k saˈ xnaˈaj chi incˈaˈ ta ta̱juqˈuekˈ, chan li Jesús.\nRetalil rosoˈjic li ruchichˈochˈ\n3 Queˈco̱eb saˈ li tzu̱l Olivos saˈ xcaˈyaba̱l li rochoch li Dios. Li Jesús quicˈojla aran ut nak cuan xjunes quipatzˈeˈ re xbaneb laj Pedro, laj Jacobo, laj Juan ut laj Andrés. 4 ―Ye ke jokˈe ta̱cˈulma̱nk li yo̱cat chixyebal chirix li rochoch li Dios ut ¿cˈaˈru retalil ta̱cua̱nk nak talajcˈulma̱nk li cˈaˈak re ru aˈin?― 5 Li Jesús quichakˈoc ut quixye: ―Cheqˈue retal re nak ma̱ ani ta̱balakˈi̱nk e̱re. 6 Nabal teˈcha̱lk chi balakˈi̱nc ut toleˈxye, “La̱in li Cristo”, chaˈkeb. Ut nabal teˈbalakˈi̱k xbaneb. 7 Nak te̱rabi nak yo̱ li ple̱t ut nak te̱rabi resil nak ticla̱c re li ple̱t yalak bar, mexxucuac xban nak tento nak ta̱cˈulma̱nk chi joˈcan. Abanan moco ac aˈan ta rosoˈjiqueb li cutan. 8 Nabal li tenamit teˈpletik riqˈuin jalan chic tenamit. Ut eb li acuabej teˈxpleti ribeb. Talajcua̱nk hi̱c saˈ nabal chi naˈajej ut ta̱cua̱nk cueˈej. Abanan aˈan yal xticlajic li raylal ta̱cha̱lk. 9 Aˈut la̱ex cheqˈuehak retal li raylal ta̱cha̱lk saˈ e̱be̱n. Texkˈaxtesi̱k chiruheb laj rakol a̱tin ut texsaqˈuekˈ saˈ li cab li nequeˈxchˈutub cuiˈ ribeb laj judío. Texcˈamekˈ chiruheb li acuabej ut chiruheb li rey saˈ incˈabaˈ la̱in ut ta̱ru̱k te̱chˈolob xya̱lal li cua̱tin chiruheb. 10 Tento nak xbe̱n cua ta̱sutu̱nk xchˈolobanquil resilal li colba‑ib chiruheb chixjunil li tenamit nak toj ma̱jiˈ na‑osoˈ li ruchichˈochˈ. 11 Ut nak texchapekˈ ut texkˈaxtesi̱k chiruheb li acuabej, mexcˈoxlac chirix li cˈaˈru te̱ye. Li cˈaˈru te̱ye saˈ li ho̱nal aˈan ma̱cuaˈ cˈoxlanbil a̱tin li te̱ye. Aban li tixye e̱re li Santil Musikˈej, aˈan li te̱ye. 12 Eb li cui̱nk teˈxkˈaxtesi chi camsi̱c li ras ri̱tzˈin. Ut li yucuaˈbej tixkˈaxtesi li ralal. Ut li alalbej cˈajolbej teˈxqˈue chi camsi̱c li naˈbej yucuaˈbej. 13 Ut xicˈ tex‑ilekˈ xbaneb chixjunileb saˈ incˈabaˈ la̱in. Ut li tixcuy xnumsinquil li raylal aˈin toj saˈ rosoˈjic lix yuˈam, aˈan ta̱colekˈ xban li Dios. 14 Chetzolak rix chi us li cˈaˈru quixye li profeta Daniel re nak te̱tau ru li cˈaˈru ta̱cˈulma̱nk. Aˈan quixye nak eb laj balakˈ teˈcha̱lk ut toleˈxqˈue li kˈaxal yibru ut xucuajel rilbal saˈ li rochoch li Dios li ma̱cuaˈ xcˈulub cuiˈ cua̱nc. Nak te̱ril nak yo̱queb chixmuxbal ru li rochoch li Dios, la̱ex li cuanquex Judea chex‑e̱lelik saˈ junpa̱t ut texxic toj saˈ li tzu̱l. 15 Cui cuan chak junak saˈ xbe̱n li rochoch nak ta̱cˈulma̱nk aˈan, chi cubec chak ut ti̱c ta̱e̱lelik ut incˈaˈ chic ta̱oc saˈ rochoch chirisinquil li cˈaˈru cuan re. 16 Cui ani cuan chak saˈ xcˈaleba̱l incˈaˈ chic ta̱sukˈi̱k saˈ cab chixxocbal li rakˈ. 17 Kˈaxal ra cuiˈchic li e̱lelic chokˈ reheb li yaj aj ixk ut li yo̱queb chi tuˈresi̱nk saˈ eb a cutan aˈan. 18 Chextijok ut chetzˈa̱ma chiru li Dios re nak incˈaˈ ta̱cˈulma̱nk a raylal aˈin saˈ habalkˈe. 19 Saˈ eb li cutan aˈan ma̱ caˈchˈin li raylal ta̱cua̱nk. Ma̱ jun cua quicˈulman chi joˈcan chalen chak saˈ xticlajic nak li Dios quixyi̱b li ruchichˈochˈ, chi moco ta̱cˈulma̱nk chi joˈcan mokon. 20 Cui ta ma̱cˈaˈ saˈ xchˈo̱l li Ka̱cuaˈ xrakbaleb li cutan aˈan ma̱ ani raj ta̱colekˈ. Abanan nim xrahom li Ka̱cuaˈ saˈ xbe̱neb li sicˈbileb ru xban. Joˈcan nak cuan saˈ xchˈo̱l li Ka̱cuaˈ xrakbal eb li cutan aˈan re nak teˈcolekˈ. 21 Joˈcan nak ani ta̱yehok e̱re, “Cueˈ li Cristo”, malaj, “leˈ cuan li Cristo”, me̱pa̱b li cˈaˈru teˈxye. 22 Nabaleb aj balakˈ teˈcˈulu̱nk ut teˈxye nak aˈaneb li Cristo. Ut cuan teˈxye nak aˈaneb li profeta. Nabal li cˈaˈak re ru teˈxcˈutbesi ut sachba chˈo̱lej telajeˈxba̱nu re xbalakˈinquileb li sicˈbileb ru xban li Dios. 23 Abanan ac xinye e̱re li cˈaˈru ta̱cˈulma̱nk. Joˈcan nak me̱qˈue e̱rib chi balakˈi̱c.\n24 Ut saˈ eb li cutan aˈan nak ta̱cˈulma̱nk li raylal, ta̱kˈojyi̱nokˈ ru li sakˈe ut li po incˈaˈ chic ta̱cutanokˈ ru. 25 Ta̱ecˈa̱nk ru li choxa ut li chahim telajeˈtˈanekˈ. 26 Nak acak x‑ecˈan ru li choxa, teˈril cuu la̱in li Cˈajolbej nak yo̱kin chak chi cha̱lc saˈ li chok riqˈuin lix nimal incuanquil ut lin lokˈal. 27 Tojoˈnak tintaklaheb lin ángel ut teˈxchˈutub li sicˈbileb ru inban li cua̱nkeb yalak bar saˈ chixjunil li ruchichˈochˈ. 28 Cheqˈuehak retal cˈaˈru naxba̱nu li jun to̱n chi higo. Nak nakˈunkˈut chak li xak chi e̱lc, riqˈuin aˈan te̱nau nak yo̱ chak chi nachˈoc li sakˈehil. 29 Joˈ nak li higo naxcˈutbesi retalil li sakˈehil, joˈcan ajcuiˈ nak li raylal talajeˈcˈulma̱nk tixcˈutbesi retalil nak yo̱ chi cuulac xkˈehil nak toline̱lk cuiˈchic la̱in li Cˈajolbej. 30 Relic chi ya̱l tinye e̱re nak talajeˈcˈulma̱nk chixjunil li cˈaˈak re ru aˈin nak toj ma̱jiˈ nequeˈosoˈ li tenamit aˈin. 31 Li choxa ut li ruchichˈochˈ talajeˈosokˈ. Abanan li cˈaˈru ninye incˈaˈ ta̱cana̱k yal chi joˈcan. Talajcˈulma̱nk ban chixjunil li cˈaˈak re ru xinye. 32 Abanan ma̱ ani nanaˈoc re jokˈe ta̱cuulak xkˈehil li cutan aˈan chi moco li ho̱nal jokˈe ta̱cˈulma̱nk. Eb li ángel saˈ choxa incˈaˈ nequeˈxnau chi moco la̱in li Cˈajolbej ninnaˈoc re. Caˈaj cuiˈ li Dios Acuabej nanaˈoc re jokˈe ta̱cˈulma̱nk aˈin. 33 Joˈcan nak yoˈon cua̱nkex. Chexyoˈlek ut chextijok xban nak incˈaˈ nequenau jokˈe ta̱cuulak xkˈehil incˈulunic. 34 Chanchan jun li cui̱nk najt co̱ saˈ xvia̱j. Toj ma̱jiˈ naxic nak quixqˈueheb xcuanquileb laj cˈanjel chiru. Quixcanab xcˈanjel li junju̱nk. Ut quixye re laj ilol cab nak junelic yoˈon cua̱nk. 35 Joˈcan ajcuiˈ la̱ex. Junelic yoˈon cua̱nkex xban nak incˈaˈ nequenau jokˈe ho̱nal tincˈulu̱nk. Ma̱re tincha̱lk ecuu, malaj tuktu kˈojyi̱n, malaj ut nak naya̱bac laj tzoˈ xul malaj ut ekˈela. 36 Yoˈon cua̱nkex re nak incˈaˈ tolexintau chi cua̱rc xban nak incˈaˈ nequenau jokˈe tincˈulu̱nk. 37 Ut li cˈaˈak re ru ninye e̱re la̱in, aˈan ajcuiˈ ninye reheb chixjunileb re nak yoˈon cua̱nkeb, chan li Jesús.


Resil li Santil Hu: Laj Saulo Xko Damasco - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nMA NAKAANAW ani li winq li wank chiru ch'och'? A'an laj Saulo, li kik'aak'alenk re li raq'eb' li ke'kamsink re laj Esteban. Ab'an, k'aru yook chi k'ulmank sa' li eetalil?\nAk kamenaq chik laj Esteban, naq laj Saulo xko xsik'b'aleb' li xtzolom li Jesus re xrahob'tesinkileb'. Kirisiheb' chaq sa'eb' li ochoch ut kixk'eheb' sa' tz'alam. Wankeb' ke'elelik sa' jalan chik tenamit ut aran ke'xpuktesi li chaab'il esilal. Laj Saulo xko sa' jalan jalanq chi tenamit chi xsik'b'aleb' li tzolom li Jesus. Ab'an, ma nakaanaw k'aru kixk'ul laj Saulo naq yook chi xik Damasco?\nMaak'a' sa' xch'ool laj Saulo naq kisute'k xb'aan li Saq'e, toja' naq kit'ane'k sa' ch'och'. Ut ki'eek'ank chaq jun xyaab' kuxej sa' choxa: ‹Saulo, Saulo! K'a'ut xik' yookat chi wilb'al?› Eb' li winq, li wankeb' rik'in laj Saulo, usta ink'a' ke'xtaw ru li kiyeemank, ke'ril li kixk'ul laj Saulo.\nLaj Saulo kixye: ‹Anihat, Qaawa'?›\nLi xyaab' kuxej kixye: ‹Laa'in li Jesus, li xik' nakaawil›. K'a'ut kixye a'in li Jesus? Naq laj Saulo kixrahob'tesiheb' li xtzolom li Jesus, li Jesus kireek'a naq a'an kirahob'tesiik.\nLaj Saulo kixye wi' chik: ‹Qaawa', k'aru tento tinb'aanu?›\nLi Jesus kixye re: ‹Wanklin ut aayu Damasco, aran taayemanq aawe k'aru taab'aanu›. Naq laj Saulo kiwakli, ink'a' chik kiru chi ilok. Laj Saulo kimutz'o'k. Jo'kan naq eb' li rochb'een, ke'xchap chi ruq' ut ke'xk'am Damasco.\nChirix chik a'an, li Jesus kixye re laj Ananias, jun reheb' li xtzolom, li wank Damasco: ‹Aayu, sa' li tiikil b'e, neke'xye re, sa' li rochoch laj Judas. Aran taapatz' ma wank laj Saulo. Laj Saulo xinsik' cho'q aj k'anjel chiwu›.\nLaj Ananias kixb'aanu li kiyehe'k re xb'aan li Jesus. Naq kiril laj Saulo kixk'e li ruq' sa' xb'een ut kixye re: ‹Li Jesus kitaqlank chaq we re naq tat-iloq wi' chik ut re naq taak'ul li santil musiq'ej›. Chanchan rix kar ki'elk sa' ru laj Saulo toja' naq ki'ilok wi' chik.\nLaj Saulo kixpuktesi chi'us li chaab'il esilal sa' jalan jalanq chi tenamit. Chirix chik a'an kixk'ab'a'i apostol Pablo, toj tqatzol k'aru kixb'aanu. Xb'eenwa tqatzol k'aru kixye li Yos re laj Pedro.\nK’aru kixb’aanu laj Saulo naq ak kamenaq chik laj Esteban?\nK’aru kixk’ul laj Saulo naq xko Damasco?\nK’aru kixye li Jesus re laj Saulo?\nK’aru kixye li Jesus re laj Ananias? Chanru ki’ilok wi’ chik laj Saulo?\nK’aru li k’ab’a’ej kik’ehe’k re laj Saulo? K’aru li k’anjel kixb’aanu laj Saulo?\nChaawil li naxye Hechos 8:1-4.\nNaq eb’ li xtzolom li Jesus ke’rahob’tesiik, chanru kitenq’ank a’in re xpuktesinkil li chaab’il esilal sa’ jalan chik tenamit? Chanru yook chi k’ulmank a’in sa’eb’ li qakutan? (Hech. 8:4; Isa. 54:17.)\nChaawil li naxye Hechos 9:1-20.\nB’ar wank re li oxib’ chi k’anjel kixk’e li Jesus re laj Saulo? (Hech. 9:15; 13:5; 26:1; 27:24; Rom. 11:13.)\nChaawil li naxye Hechos 22:6-16.\nChanru tqak’am qe rik’in laj Ananias ut k’a’ut aajel ru naq tqab’aanu a’in? (Hech. 22:12; 1 Tim. 3:7; 1 Ped. 1:14-16; 2:12.)\nChaawil li naxye Hechos 26:8-20.\nLaj Saulo kixjal xna’leb’ ut ki’ok xpaab’ankil li Jehob’a, chanru naxkawresiheb’ xch’ool a’in, eb’ li sumsuukeb’ rik’in li ink’a’ neke’xloq’oni li Jehob’a? (Hech. 26:11; 1 Tim. 1:14-16; 2 Tim. 4:2; 1 Ped. 3:1-3.)


Jeremías 6 - Sagrada Biblia [[Sagrada Biblia] Qeqchi Bible]\nLâex, li ralal xcßajol laj Benjamín, elenkex saß li tenamit Jerusalén re xcolbal êrib. Yâbasihomak lê trompeta aran Tecoa. Cßûbumak junak li xam saß li naßajej Bet-haquerem chokß retalil li nimla raylal ut li sachecß li yô chak chi châlc saß li norte.\nLâin tinsach ru li tenamit Sión li cßajoß xchakßal ru.\nEb li rey teßxyîb lix muhebâleb aran rochbeneb lix soldado chixjun sutam li tenamit Sión ut teßoc yalak bar teßraj.\nTeßxye chi ribileb rib, “Cauresihomak êrib chi pletic riqßuineb laj Jerusalén. Sêbahomak êrib xban nak cuaßleb raj xo-oc chi pletic saß li tenamit. Abanan anakcuan ac yô chi ecuûc. Oc re kßojyîn.\nJoßcan nak toxic chi pletic chiru kßojyîn ut takasach ruheb lix palacios,” chaßkeb.\nAßan aßin li naxye li Kâcuaß li nimajcual Dios reheb li teßchâlk chi pletic: —Yocßomak li cheß ut yîbomak jun li taklebâl re tex-oc chi pletic saß li tenamit Jerusalén. Tento nak li cuanqueb Jerusalén teßqßuehekß chixtojbal lix mâqueb xban nak li tenamit aßan junes raylal nequeßxbânu.\nIncßaß nequeßxcanab xbânunquil li mâusilal. Chanchaneb jun li jul haß li incßaß nachakic. Caßaj cuiß li rahobtesînc ut li elkßâc na-abîc resil. Junes raylal ut yajel nacuan saß li tenamit aßan.\nQßuehomak êchßôl chi cuânc saß tîquilal lâex aj Jerusalén re nak lâin incßaß texincanab êjunes, ut re ajcuiß nak incßaß tinsukßisi lê naßaj chokß chaki chßochß ut incßaß chic teßcuânk cristian aran.\nUt quixye cuißchic li Kâcuaß: —Tâsachekß ruheb chixjunileb laj Israel. Teßsiqßuekß chi us toj retal mâ jun chic tâcanâk joß nak laj êchal re li uvas naxsicß li ru xcaß sut. Mâcßaß chic naxcanab.—\nLâin quinye re li Kâcuaß: —¿Aniheb li tincuâtinaheb? ¿Aniheb li tinqßueheb xnaßleb? ¿Ma teßraj ta biß rabinquil li cßaßru tinye reheb? Eb aßan chanchan tzßaptzßôqueb xxic. Incßaß nequeßraj rabinquil lâ cuâtin. Xutânal chokß reheb nak nequeßrabi.\nCßajoß lin joskßil saß xbêneb joß lâ joskßil lâat, at Kâcuaß. Incßaß chic nincuy, chanquin re. Ut li Kâcuaß quixye cue: —Isi lâ joskßil saß xbêneb li cocßal li cuanqueb saß be ut saß xbêneb li sâj al li nequeßxchßutub ribeb. Eb li bêlomej teßcßamekß chi prêxil rochbeneb li rixakil joß eb ajcuiß li tîxeb.\nEb li rochoch tâcanâk chokß reheb jalan chic, joß ajcuiß lix chßochßeb ut eb li rixakil. Joßcaßin teßxcßul xban nak lâin tinqßueheb chixtojbal lix mâqueb li cuanqueb saß li naßajej aßin.\nChixjunileb nequeßxrahi ru li biomal, joß eb li toj sâjeb, joß ajcuiß li ac chêqueb. Eb li profeta ut eb laj tij aj balakßeb.\n¿Ma nequeßxutânâc ta biß xban li mâusilal li nequeßxbânu? Incßaß. Incßaß nequeßxnau xutânac. Joßcan nak lâin tinqßueheb chixtojbal lix mâqueb joß nak quinqßueheb chixtojbal xmâqueb li jun chßôl chic, chan li Kâcuaß.\nLi Kâcuaß quixye reheb lix tenamit: —Xaklinkex saß xâla be ut qßuehomak retal. Patzßomak bar cuan li be re najter ut bar cuan li châbil be. Texxic saß li châbil be ut têtau li tuktûquil usilal, chan li Dios. Abanan eb aßan queßxye: —Incßaß nakaj xsicßbal li be aßan, chanqueb.\nJoßcan nak lâin quinxakabeb laj ilol êre ut quinye êre: —¡Qßuehomak retal nak tâyâbasîk li trompeta!— Abanan lâex queye: —Incßaß nakaj rabinquil, chanquex.\nJoßcan nak li Kâcuaß quixye: —Abihomak lâex li xnînkal tenamit, ut qßuehomak retal li cßaßru teßxcßul lin tenamit.\nAbihomak lâex li cuanquex saß ruchichßochß. Lâin tinqßue li raylal saß xbêneb lin tenamit xban li mâusilal queßxbânu. Incßaß queßabin chicuu, ut queßxkßet li chakßrab quinqßue reheb.\n¿Cßaßru aj e nak teßxcßam chak li pom toj saß li tenamit Sabá? ¿Cßaßru rajbal nak teßxic chi najt chixsicßbal li sununquil ban? Lâin incßaß nacuulac chicuu lix mayej chi moco tincßuleb ta lix cßatbil mayej.\nJoßcan nak lâin tintakla li raylal saß xbêneb. Tebinqßue chi tßanecß eb li naßbej yucuaßbej joßqueb ajcuiß li ralal xcßajol, joßqueb ajcuiß li rech cabal ut eb li ramîg. Junxiquic nak teßosokß chixjunileb, chan li Dios.\nLi Kâcuaß quixye: —Cuan jun li nimla tenamit cau rib saß li norte ut yô chak chi cauresinquil rib re tâchâlk chi pletic.\nAc cuan chak lix chßîchßeb saß rukßeb ut lix tzimaj. Kßaxal joskßeb. Mâ ani nequeßril xtokßobâl ruheb. Yôqueb chi châlc chirix cacuây chi pletic riqßuineb laj Jerusalén. Nak nequeßxjap re chanchan nak na-ecßan ru li palau.—\nEb li cuanqueb Jerusalén nequeßxye: —Xkabi resil nak kßaxal ra nequeßxbânu li yôqueb chi châlc. Yô kaxiu ut mâcßaß chic kametzßêu. Kßaxal ra cuanco joß jun li ixk oc re chi qßuirâc.\nMexxic saß be chi moco texxic saß xnaßaj lê racuîmk xban nak xiu xiu yalak bar. Eb li xicß nequeßiloc ke cuanqueb xchßîchß saß rukßeb, chanqueb.\nLi Kâcuaß quixye reheb: —Ex intenamit, qßuehomak li kßes ru tßicr chêrix ut qßuehomak li cha chêrix. Texyâbak chi cau joß nak nayâbac junak li xcam ralal li jun ajcuiß chiru. Texyâbak xban nak ac châlqueb re li ani teßsachok êre.\nAt Jeremías, xatinxakab chirilbaleb lin tenamit re nak tâqßue retal chanru cuanqueb ut chanru lix naßlebeb.\nKßaxal cauheb xchßôl. Chanchan xcauhil li chßîchß bronce ut hierro. Kßetkßeteb ut junes ticßtißic nequeßxbânu. Chixjunileb incßaß useb xnaßleb.\nUsta kßaxal ra xeßxcßul, abanan incßaß nequeßraj xcanabanquil li mâusilal. Chanchaneb li chßîchß. Usta kßaxal tik li xam re risinquil lix tzßajnil li chßîchß, abanan mâcßaß rajbal li xam cui lix tzßajnil li chßîchß incßaß na-el.Lin tenamit chanchaneb li plata li tzßektânanbil xban nak ac xintzßektânaheb, chan li Kâcuaß.\nLin tenamit chanchaneb li plata li tzßektânanbil xban nak ac xintzßektânaheb, chan li Kâcuaß.


FILIPENSES 3 KEK - Li ti̱quil chˈo̱lej - Anakcuan ut, - Bible Gateway\nFILIPENSES 3 Kekchi (KEK)\nLi ti̱quil chˈo̱lej\n3 Anakcuan ut, ex inherma̱n, chisahokˈ taxak saˈ le̱ chˈo̱l xban nak rehex chic li Cristo. Li cˈaˈru yo̱quin chixtzˈi̱banquil, ac xinye ajcuiˈ e̱re. Usta ac xinye e̱re, tinye cuiˈchic e̱re. Incˈaˈ nintitzˈ xyebal xban nak ninnau nak ta̱cˈanjelak che̱ru. 2 Checol e̱rib chiruheb laj balakˈ. Eb aˈan chanchaneb li tzˈiˈ xban nak ma̱cˈaˈeb xnaˈleb. Nequeˈxye nak incˈaˈ naru tocolekˈ cui toj ma̱jiˈ nakacˈul li circuncisión. 3 La̱o ac xkacˈul li tzˈakal circuncisión xban nak la̱o nakalokˈoni li Dios joˈ naxcˈut chiku li Santil Musikˈej. Aˈan li tzˈakal circuncisión. La̱o nasahoˈ li kachˈo̱l nak junajo chic riqˈuin li Cristo yal xban xnimal rusilal. Ma̱cuaˈ riqˈuin li nakaba̱nu la̱o kajunes. 4 La̱in xinba̱nu chixjunil li nequeˈxye eb aˈan nak tento xba̱nunquil ut naru raj tinqˈue xcacuilal inchˈo̱l riqˈuin. Cui cuan junak naxcˈoxla nak ac xba̱nu chixjunil, us ajcuiˈ. Abanan kˈaxal cuiˈchic nabal xinba̱nu la̱in chiru aˈan. 5 La̱in tzˈakalin aj Israel. Cuakxakib cutan cuan cue nak xincˈul li circuncisión. Lin naˈ inyucuaˈ aj hebreo xcomoneb xte̱pal laj Benjamín. La̱in ajcuiˈ xcomoneb laj fariseo li nequeˈxba̱nu chixjunil li tzˈi̱banbil saˈ li chakˈrab li quiqˈueheˈ re laj Moisés. 6 Xinqˈue inchˈo̱l chixba̱nunquil chixjunil li chakˈrab li nequeˈxba̱nu laj fariseo toj retal nak quinrahobtesiheb laj pa̱banel. Chiruheb laj fariseo ma̱cˈaˈ inma̱c xban nak xinba̱nu chixjunil li tzˈi̱banbil saˈ li chakˈrab. 7 Junxil chixjunil aˈin xinqˈue xcuanquil. Abanan anakcuan ninye nak ma̱cˈaˈ na‑oc cuiˈ xban nak kˈaxal cuiˈchic lokˈ xpa̱banquil li Cristo. 8 Relic chi ya̱l chixjunil li cˈaˈak re ru xinba̱nu chak junxil ma̱cˈaˈ chic na‑oc cuiˈ chicuu anakcuan xban nak kˈaxal cuiˈchic nim xlokˈal xpa̱banquil li Ka̱cuaˈ Jesucristo. Re nak la̱inak chic re li Cristo, xintzˈekta̱na chixjunil li xinba̱nu chak junxil. Aˈan yal mul aj chic chicuu anakcuan. 9 La̱in nacuaj nak junajakin riqˈuin li Jesucristo. Incˈaˈ naru ta̱cua̱nk xti̱quilal inchˈo̱l chiru li Dios yal riqˈuin xba̱nunquil li naxye li chakˈrab li quiqˈueheˈ re laj Moisés. Li Dios naxqˈue xti̱quilal inchˈo̱l riqˈuin xpa̱banquil li Cristo. 10 Xincanab xba̱nunquil chixjunil li quinba̱nu chak junxil re nak tincua̱nk chi sum a̱tin riqˈuin li Cristo. Nacuaj xcˈulbal lix cuanquilal li Dios li quicuaclesin cuiˈchic re li Cristo chi yoˈyo saˈ xya̱nkeb li camenak. Nacuaj tintzˈako̱nk riqˈuin li raylal li quixcˈul ut nacuaj nak tinba̱nu joˈ quixba̱nu li Cristo nak quixqˈue rib chi ca̱mc. 11 Ut ninyoˈoni nak li Dios tinixcuaclesi cuiˈchic chi yoˈyo saˈ xya̱nkeb li camenak.\nChikayal kakˈe re nak ta̱tzˈaklok ru li kapa̱ba̱l\n12 Incˈaˈ ninye nak ac xtzˈakloc ru lin pa̱ba̱l chi moco ninye nak ac xincˈul chixjunil lix cuanquilal. Abanan yo̱quin chixyalbal inkˈe re nak toxincue̱chani chixjunil li tinma̱tani riqˈuin li Jesucristo xban nak li Jesucristo quinixqˈue chokˈ ralal. 13 Ex inherma̱n, ninnau nak toj ma̱jiˈ nincˈul chixjunil li tinma̱tani riqˈuin li Cristo. Abanan li ninba̱nu, aˈan aˈin: Nincanab xcˈoxlanquil li ac xnumeˈ ut ninqˈue inchˈo̱l chire̱chaninquil li ta̱cha̱lk mokon. 14 Ninyal inkˈe chire̱chaninquil lin ma̱tan joˈ nak naxyal xkˈe junak chi a̱linac re tare̱chani lix kˈajca̱munquil. Abanan li tincue̱chani la̱in, aˈan li junelic yuˈam li naxyechiˈi li Dios reheb li nequeˈpa̱ban re li Jesucristo. 15 Aˈan taxak li chikara la̱o chikajunilo li ac cau kachˈo̱l saˈ li kapa̱ba̱l. Abanan cui la̱ex incˈaˈ nequecˈoxla chi joˈcan, li Dios ta̱cˈutuk li xya̱lal che̱ru. 16 Joˈcan nak chikacˈoxlahak ut chikaba̱nuhak li joˈ qˈuial nakanau nak us xba̱nunquil. 17 Ex inherma̱n, junajak taxak le̱ chˈo̱l chixba̱nunquil li ninba̱nu la̱in. La̱in yo̱quin chi cˈamoc be che̱ru saˈ li ti̱quilal. Ut chetzolak ajcuiˈ e̱rib riqˈuineb li nequeˈxba̱nu joˈ ninba̱nu la̱in. 18 Nabal sut ac xinye e̱re nak cuanqueb li incˈaˈ us yo̱queb chixba̱nunquil. Riqˈuin li incˈaˈ us nequeˈxba̱nu, nequeˈxtzˈekta̱na lix camic li Cristo chiru li cruz. Nayotˈeˈ inchˈo̱l riqˈuin li yo̱queb chixba̱nunquil ut ninya̱bac xban xrahil inchˈo̱l nak ninye cuiˈchic e̱re. 19 Eb aˈan incˈaˈ us yo̱queb. Li cˈaˈru nequeˈxrahi ru xba̱nunquil, aˈan chic lix dioseb chiruheb xban nak junes aˈan chic nequeˈxcˈoxla. Nequeˈxnimobresi ribeb riqˈuin xba̱nunquil li incˈaˈ us, usta xuta̱nal raj chokˈ reheb. Junes li cˈaˈru cuan saˈ ruchichˈochˈ nequeˈxcˈoxla. Eb aˈan teˈsachekˈ saˈ li tojba ma̱c. 20 Abanan la̱o nococˈoxlac chirix li cuan saˈ choxa xban nak la̱o reho chic li tzˈakal Dios ut yo̱co chiroybeninquil nak tol‑e̱lk cuiˈchic li Ka̱cuaˈ Jesucristo laj Colol ke. 21 Aˈan kˈaxal nim xcuanquil saˈ xbe̱n chixjunil li cˈaˈak re ru. Riqˈuin lix nimal xcuanquilal, li Jesucristo tixjal li katibel li ma̱cˈaˈ xcuanquil ut tixqˈue ke jun chic kˈaxal lokˈ joˈ li re aˈan.


SAN LUCAS 22 KEK - Laj Judas Iscariote quixye reheb nak - Bible Gateway\nSAN LUCAS 22 Kekchi (KEK)\nLaj Judas Iscariote quixye reheb nak tixkˈaxtesi li Jesús saˈ rukˈeb laj judío\n22 Yo̱ chi cuulac xcutanquil li ninkˈe nak nequeˈxcuaˈ li caxlan cua ma̱cˈaˈ xchˈamal. Pascua nayeman re li ninkˈe aˈan. 2 Eb lix be̱nil aj tij ut eb laj tzˈi̱b yo̱queb chixsicˈbal chanru nak ta̱ru̱k teˈxcamsi li Jesús. Abanan yo̱queb xcˈaˈux xban nak incˈaˈ queˈraj xchikˈbal xjoskˈileb li tenamit. 3 Laj Judas Iscariote jun reheb lix cablaju chi xtzolom li Jesús. Aˈan quixqˈue rib chi a̱le̱c xban laj tza. 4 Co̱ riqˈuineb li xbe̱nil aj tij ut riqˈuineb li nequeˈcˈacˈalen re li templo chixyebal reheb nak tixkˈaxtesi li Jesús saˈ rukˈeb. 5 Queˈsahoˈ xchˈo̱leb chirabinquil li quixye ut queˈxyechiˈi xtumin. 6 Ut quixcˈul xchˈo̱l laj Judas li quiyeheˈ re. Joˈcan nak qui‑oc xsicˈbal jokˈe ta̱ru̱k tixkˈaxtesi li Jesús saˈ rukˈeb chi incˈaˈ teˈxnau li qˈuila tenamit.\nLi Jesús quicuaˈac rochbeneb lix tzolom re xnumsinquil li ninkˈe Pascua\n7 Quicuulac xkˈehil li ninkˈe Pascua nak nequeˈxcuaˈ li caxlan cua ma̱cˈaˈ xchˈamal. Saˈ li ninkˈe aˈan tento nak teˈxcamsi junak li carner. 8 Li Jesús quixye reheb laj Pedro ut laj Juan: ―Ayukex ut cauresihomak chak li tzacae̱mk re li pascua re totzaca̱nk, chan. 9 Queˈxpatzˈ re: ―¿Bar ta̱cuaj takacauresi chak?― 10 Li Jesús quixye reheb: ―Nak tex‑oc saˈ li tenamit, aran te̱tau jun li cui̱nk yo̱ chixcˈambal jun cuc xhaˈ. Te̱ta̱ke aˈan toj saˈ li cab bar tox‑ocak cuiˈ. 11 Ut te̱ye re laj e̱chal cab, “Chan laj tzolonel, ¿bar cuan li naˈajej li ta̱cuaˈak cuiˈ saˈ li ninkˈe Pascua rochbeneb lix tzolom?” chaˈakex re. 12 Ut aˈan tixcˈut che̱ru jun nimla naˈajej takecˈ saˈ xcaˈ tasalil li cab. Ac yi̱banbil li naˈajej. Ut aran te̱cauresi li ninkˈe chokˈ ke, chan li Jesús. 13 Queˈco̱eb saˈ li tenamit ut qui‑uxman joˈ quixye li Jesús. Ut aran queˈxcauresi li ninkˈe Pascua. 14 Nak quicuulac x‑o̱ril, li Jesús quicˈojla saˈ li me̱x rochbeneb lix tzolom. 15 Ut quixye reheb: ―Cˈajoˈ nak yo̱quin chixrahinquil ru nak tocuaˈak cuochbenex saˈ li ninkˈe aˈin nak toj ma̱jiˈ nincam. 16 Relic chi ya̱l ninye e̱re nak incˈaˈ chic tinba̱nu li ninkˈe Pascua toj ta̱cuulak xkˈehil nak tinba̱nu cuiˈchic saˈ lix nimajcual cuanquilal li Dios, chan. 17 Ut quixchap li secˈ re ucˈac. Quixbantioxi chiru li Dios ut quixye: ―Cˈulumak aˈin ut jeqˈuihomak saˈ e̱ya̱nk li cuan chi saˈ, 18 xban nak la̱in tinye e̱re nak chalen anakcuan incˈaˈ chic tincuucˈ xyaˈal li uva toj ta̱cuulak xkˈehil nak tincuucˈ cuiˈchic saˈ lix nimajcual cuanquilal li Dios, chan. 19 Ut quixchap li caxlan cua, quixbantioxi chiru li Dios, tojoˈnak quixjachi ut quixqˈue reheb lix tzolom ut quixye: ―Aˈan aˈin lin tzˈejcual, kˈaxtesinbil re camsi̱c saˈ e̱cˈabaˈ la̱ex. Cheba̱nuhak re xjulticanquil lin camic, chan. 20 Joˈcan ajcuiˈ quixba̱nu nak ac xrakeˈ chi cuaˈac. Quixchap li secˈ re ucˈac ut quixye: ―Aˈan aˈin retalil li acˈ contrato li ta̱xakaba̱k xcuanquil riqˈuin lin quiqˈuel li ta̱hoyekˈ nak tincamsi̱k saˈ e̱cˈabaˈ la̱ex, chan. 21 Ut quixye ajcuiˈ li Jesús: ―Nacuaj nak te̱nau nak li cui̱nk li ta̱kˈaxtesi̱nk cue yo̱ chi cuaˈac saˈ me̱x cuochben. 22 Tento nak tincamsi̱k la̱in li Cˈajolbej. Abanan raylal cuan saˈ xbe̱n li cui̱nk li ta̱kˈaxtesi̱nk cue, chan li Jesús. 23 Ut eb aˈan queˈoc chixpatzˈinquil chi ribileb rib ut queˈxye: ―¿Ani anchal li ta̱kˈaxtesi̱nk re? chanqueb.\nQueˈxcuechˈi rix ani kˈaxal nim xcuanquil\n24 Eb lix tzolom li Jesús queˈoc chixcuechˈinquil rix chi ribileb rib ani tana saˈ xya̱nkeb nimak xcuanquil. 25 Li Jesús quixye reheb: ―Eb li rey li cuanqueb saˈ ruchichˈochˈ cuanqueb xcuanquil saˈ xbe̱neb li tenamit. Eb aˈan nequeˈraj nak cha̱bil ta̱yehekˈ chirixeb. 26 Abanan la̱ex incˈaˈ te̱ba̱nu chi joˈcan. Li ani naraj xcuanquil saˈ e̱ya̱nk, tento nak tixcubsi rib ut ta̱cˈanjelak che̱ru. Li ani ta̱raj cˈamoc be saˈ e̱ya̱nk, tento nak tixcubsi rib ut ta̱cˈanjelak che̱ru. 27 ¿Anili kˈaxal nim xcuanquil nak nequecˈoxla la̱ex? ¿Ma li nacˈojla saˈ me̱x, malaj ut li nacˈanjelac chiru? ¿Ma ma̱cuaˈ ta biˈ li ani nacˈojla saˈ me̱x? La̱in cuan incuanquil, aban cuanquin saˈ e̱ya̱nk joˈ jun aj cˈanjel che̱ru. 28 La̱ex xecuy cuochbeninquil saˈ li ra xi̱cˈ xincˈul. 29 Joˈcan nak tinqˈue e̱cuanquil la̱ex joˈ nak xqˈue incuanquil la̱in lin Yucuaˈ. 30 La̱ex texcuaˈak ut tex‑ucˈak saˈ lin me̱x nak cua̱nkin saˈ lin cuanquil. Ut la̱ex texcˈojla̱k saˈ le̱ cˈojariba̱l ut texrakok a̱tin saˈ xbe̱neb li cablaju xte̱paleb laj Israel, chan li Jesús.\nLi Jesús quixye nak ta̱tzˈekta̱na̱k xban laj Simón Pedro\n31 Ut quixye li Ka̱cuaˈ: ―At Simón, laj tza ac xpatzˈ xlese̱ns re nak tixyal rix le̱ pa̱ba̱l joˈ nak nachikˈeˈ ru li trigo re risinquil li rix. 32 Abanan la̱in xintijoc cha̱cuix re nak incˈaˈ ta̱canab la̱ pa̱ba̱l. Ut nak tatsukˈi̱k cuiˈchic cuiqˈuin, ta̱qˈue xcacuilal xchˈo̱leb la̱ cuech aj pa̱banelil, chan li Jesús. 33 Ut laj Pedro quixye re: ―At Ka̱cuaˈ, la̱in cau inchˈo̱l cha̱ta̱kenquil usta tineˈxqˈue saˈ tzˈalam malaj ut tineˈxcamsi a̱cuochben, chan. 34 Ut li Jesús quixye re: ―At Pedro, la̱in ninye a̱cue, anakcuan ajcuiˈ nak toj ma̱jiˈ naya̱bac laj tzoˈ xul, la̱at ac xaye oxib sut nak incˈaˈ nacanau cuu, chan. 35 Ut quixye cuiˈchic reheb lix tzolom: ―Nak quexintakla chi ma̱cˈaˈ e̱bo̱ls, chi ma̱cˈaˈ xnaˈaj e̱tumin, chi ma̱cˈaˈ e̱xa̱b, ¿ma cuan ta biˈ cˈaˈru xpaltoˈ e̱re? Ut eb aˈan queˈxye: ―Ma̱cˈaˈ quipaltoˈ ke. 36 Quixye cuiˈchic li Jesús reheb: ―Ut anakcuan li ani cuan xbo̱ls, xcˈamak chirix joˈ ajcuiˈ xnaˈaj lix tumin. Ut li ani ma̱cˈaˈ xchˈi̱chˈ, tixcˈayi lix chaque̱t ut xlokˈak xchˈi̱chˈ chiru li tumin aˈan. 37 Relic chi ya̱l ninye e̱re nak tento ta̱tzˈaklok ru li cˈaˈru tzˈi̱banbil chicuix saˈ li Santil Hu, li naxye chi joˈcaˈin: Quiqˈueheˈ saˈ ajl saˈ xya̱nkeb li incˈaˈ useb xnaˈleb. Tento nak ta̱cˈulma̱nk li cˈaˈru tzˈi̱banbil retalil chicuix, chan. 38 Eb aˈan queˈxye: ―Ka̱cuaˈ, cuan arin cuib li chˈi̱chˈ, chanqueb. Ut li Jesús quixye: ―Tzˈakal li xeye. Mex‑a̱tinac chic.\n39 Li Jesús qui‑el aran ut co̱ saˈ li tzu̱l Olivos, joˈ cˈaynak xba̱nunquil. Ut eb lix tzolom queˈxta̱ke. 40 Nak quicuulac saˈ li naˈajej aˈan, quixye reheb lix tzolom: ―Chextijok re nak incˈaˈ te̱qˈue e̱rib chi a̱le̱c, chan. 41 Ut li Jesús quirisi rib saˈ xya̱nkeb joˈ na xnajtil nacuteˈ cuiˈ junak pec. Ut aran quixcuikˈib rib chi tijoc. 42 Quixye: ―At inyucuaˈ, cui la̱at ta̱cuaj, incˈaˈ raj tincˈul li raylal aˈin. Abanan chi‑uxma̱nk li cˈaˈru nacacuaj la̱at ut ma̱cuaˈ li nacuaj la̱in, chan. 43 Ut quichal jun li ángel saˈ choxa ut quixqˈue xcacuil xchˈo̱l. 44 Nak yo̱ chi yotˈecˈ xchˈo̱l, quitijoc cuiˈchic li Jesús chi kˈaxal anchal xchˈo̱l ut lix tikob yo̱ chi tzˈukuc saˈ chˈochˈ chi ni̱nki tzˈukul chanchan quicˈ. 45 Nak quirakeˈ chi tijoc, quicuacli ut co̱ riqˈuineb lix tzolom. Quiril nak yo̱queb chi cua̱rc xban nak kˈaxal ra saˈ xchˈo̱leb. 46 Ut li Jesús quixye reheb: ―¿Cˈaˈut nak yo̱quex chi cua̱rc? Cuaclinkex ut tijonkex re nak incˈaˈ te̱qˈue e̱rib chi a̱le̱c, chan reheb.\nLi Jesús quichapeˈ ut quicˈameˈ chi pre̱xil xbaneb laj cˈamol be saˈ xya̱nkeb laj judío\n47 Toj yo̱ ajcuiˈ chi a̱tinac li Jesús nak queˈcuulac li qˈuila tenamit. Laj Judas, aˈan yo̱ chi cˈamoc be chiruheb. Aˈan jun reheb lix tzolom cablaju. Quijiloc chixcˈatk li Jesús re nak ta̱rutzˈ ru. 48 Ut li Jesús quixye re: ―At Judas, ¿ma ta̱cuutzˈ cuu re inkˈaxtesinquil, la̱in li Cˈajolbej? chan re. 49 Ut li cuanqueb rochben queˈril li cˈaˈru yo̱ chixba̱nunquil ut queˈxpatzˈ re: ―Ka̱cuaˈ, ¿ma takaqˈueheb chi chˈi̱chˈ? chanqueb. 50 Ut jun reheb quixyocˈ lix xic lix mo̱s li xyucuaˈil aj tij ut quirisi lix xic li cuan saˈ xnim. 51 Li Jesús quixye: ―Canabomak xba̱nunquil aˈan, chan. Ut quixchˈeˈ riqˈuin rukˈ lix xic li cui̱nk ut quixqˈuirtesi. 52 Ut quixye reheb li xbe̱nil aj tij, ut eb li nequeˈtaklan saˈ li templo, joˈqueb ajcuiˈ li nequeˈcˈamoc be, li queˈchal chixchapbal: ―¿Ma la̱in ta biˈ aj e̱lkˈ nak xexchal chinchapbal riqˈuin cheˈ ut riqˈuin chˈi̱chˈ? 53 Rajlal cutan cuanquin saˈ e̱ya̱nk che̱tzolbal saˈ li templo ut incˈaˈ quine̱chap aran. Abanan anakcuan xcuulac xkˈehil nak te̱ba̱nu li cˈaˈru te̱raj la̱ex riqˈuin xcuanquil laj tza, chan li Jesús.\nLaj Pedro quixye oxib sut nak incˈaˈ naxnau ru li Jesús\n54 Queˈxchap li Jesús ut queˈxcˈam saˈ rochoch li xyucuaˈil aj tij. Ut laj Pedro yo̱ chixta̱kenquil chi najt. 55 Queˈxtzˈab jun li xam chiru neba̱l, ut quilajeˈcˈojla chire xam, ut quicˈojla ajcuiˈ laj Pedro saˈ xya̱nkeb. 56 Ut jun li mo̱s ixk quiril laj Pedro cˈojcˈo chire xam. Quixcaˈya ut quixye: ―Li cui̱nk aˈin, aˈan jun reheb li nequeˈochbenin re li Jesús, chan. 57 Abanan laj Pedro quiticˈtiˈic ut quixye: ―At ixk, la̱in incˈaˈ ninnau ru ani li nacaye, chan. 58 Junpa̱t na chic nak jun li cui̱nk qui‑iloc re laj Pedro ut quixye: ―La̱at jun xcomoneb aˈan, chan re. Ut laj Pedro quixye: ―At cui̱nk, ma̱cuaˈ la̱in xcomoneb, chan. 59 Ac xnumeˈ na chic jun o̱r, nak jun chic li cui̱nk quixye: ―Relic chi ya̱l nak li cui̱nk aˈin, aˈan jun reheb li queˈochbenin re li Jesús. Li cui̱nk aˈin aj Galilea, chan. 60 Ut laj Pedro quixye: ―At cui̱nk, incˈaˈ ninnau cˈaˈru yo̱cat chixyebal, chan. Ut toj yo̱ ajcuiˈ chi a̱tinac laj Pedro nak quiya̱bac li tzoˈ xul. 61 Ut li Ka̱cuaˈ quixsukˈisi rib ut quixcaˈya laj Pedro. Ut quinak saˈ xchˈo̱l laj Pedro li quiyeheˈ re xban li Ka̱cuaˈ, “Toj ma̱jiˈ ajcuiˈ naya̱bac li tzoˈ xul, nak la̱at ac xaye oxib sut nak incˈaˈ nacanau cuu.” 62 Laj Pedro qui‑el chirix cab ut cˈajoˈ nak quiya̱bac xban xrahil xchˈo̱l.\nLi Jesús quihobeˈ ut quisaqˈueˈ xbaneb li soldado aj Roma\n63 Eb li cui̱nk li yo̱queb chi cˈacˈale̱nc re li Jesús, queˈxhob ut queˈxsacˈ. 64 Queˈxbacˈ chi tˈicr li xnakˈ ru re nak incˈaˈ ta̱ilok, queˈxsacˈ ut queˈxye: ―Kˈehi ani xsacˈoc a̱cue, chanqueb re. 65 Ut nabal chic cˈaˈak re ru queˈxye re xhobbal li Jesús.\nLi Jesús quicˈameˈ chiruheb li nequeˈtaklan saˈ xbe̱neb laj judío\n66 Nak quicutanoˈ, queˈxchˈutub ribeb li nequeˈcˈamoc be saˈ xya̱nkeb li tenamit ut eb li xbe̱nil aj tij joˈ eb ajcuiˈ laj tzˈi̱b. Ut queˈxcˈam li Jesús riqˈuineb li nequeˈtaklan saˈ xbe̱neb laj judío. Ut queˈxye re: 67 ―Ye ke. ¿Ma la̱at li Cristo, laj Colonel li yechiˈinbil xban li Dios? chanqueb. Ut li Jesús quixye reheb: ―Cui tinye e̱re nak la̱in, incˈaˈ ajcuiˈ raj te̱pa̱b, chan. 68 Ut cui tinpatzˈok e̱re, incˈaˈ aj raj cuiˈ te̱sume li cˈaˈru tinpatzˈ, chi moco tine̱rachˈab. 69 Ut chalen anakcuan la̱in li Cˈajolbej tincˈojla̱k saˈ xnim ukˈ li nimajcual Dios, chan. 70 Ut chixjunileb queˈxye re: ―¿Ma la̱at li Ralal li Dios chi joˈcanan? Ut li Jesús quichakˈoc ut quixye: ―Ya̱l li xeye nak la̱in, chan. 71 Ut chixjunileb queˈxye: ―¿Cˈaˈ chic ru aj e nak toj teˈxye ke cˈaˈru xma̱c? Riqˈuin kaxic xkabi li cˈaˈru xye, chanqueb.


Hua̱ xasa̱sti talacca̱xlan quinTla̱tican Jesucristo 1 SAN JUAN 2\nCristo quinca̱pa̱lacachihui̱nana̱chá̱n c-xlacati̱n Dios\n1 Koxutaní̱n huixín quilakskatá̱n, huá̱ xpa̱lacata̱ quit cca̱li̱tzoknimá̱n yuma̱ quincarta laqui̱mpi̱ antá̱ nacca̱makta̱yayá̱n nia̱lh natlahuayá̱tit tala̱kalhí̱n. Hua̱mpi̱ pala tí̱ xli̱tamakuastá̱yalh aktum tala̱kalhí̱n, luhua lacatancs cacatzí̱tit pi̱ kalhi̱ya̱hu cha̱tum chixcú̱ hua̱nti̱ naquinca̱pa̱lacachihui̱nana̱chá̱n c-xlacati̱n Quintla̱tican Dios, huá̱ tama̱ quimpa̱lacachihui̱nacán Jesucristo, sa̱mpi̱ xlá̱ luhua tla̱n catzi̱y. 2 Quimpu̱chinacan Jesucristo tla̱n tláhualh, tamacamá̱sta̱lh ca̱li̱ní̱n laqui̱mpi̱ nali̱taxtuy xta̱chuná̱ la̱ tantum xali̱makni̱t li̱ca̱xtlahuá̱n c-xlacati̱n Dios laqui̱mpi̱ naquinca̱li̱ma̱tzanka̱naniyá̱n xli̱pacs quintala̱kalhi̱ncán, hua̱mpi̱ ni̱ caj xma̱n hua̱ quintala̱kalhi̱ncan quin hua̱nti̱ u̱nú̱ huilahu, hua̱mpi̱ na̱ xa̱huá̱ xtala̱kalhi̱ncán xli̱pacs tachixcuhuí̱tat hua̱nti̱ huilakó̱ c-xli̱ca̱tlanca ca̱tuxá̱huat.\n3 Hua̱ lapi̱ kalhakaxmata̱hu, chu̱ ma̱kantaxti̱ma̱hu xli̱ma̱paksi̱n Dios, tla̱n taluloka̱hu pi̱ xli̱ca̱na̱ lakapasa̱hu Dios. 4 Hua̱mpi̱ pala tí̱ nahuán pi̱ lakapasa̱ Dios na̱ ni̱ kalhakaxmata̱ hua̱ntu̱ huan c-xli̱ma̱paksí̱n, xli̱ca̱na̱ pi̱ tamá̱ caj tlanca xaaksani̱ná, chu̱ ni̱tú̱ kalhi̱y talulóktat c-xlatáma̱t. 5 Hua̱mpi̱ huata xli̱pacs hua̱nti̱ kalhakaxmatko̱y hua̱ntu̱ li̱chihui̱nán c-xtachihuí̱n, xlá̱ tla̱n ma̱luloka̱ pi̱ aksti̱tum pa̱xqui̱ma̱ Dios, pus xma̱n chuná̱ nali̱catziya̱hu pi̱ xli̱ca̱na̱ tapaksi̱nini̱tahu Dios. 6 Hua̱nti̱ huan pi̱ xli̱ca̱na̱ tapaksi̱nini̱t Dios, aksti̱tum xli̱latáma̱t xta̱chuná̱ la̱ntla̱ tilatáma̱lh Quimpu̱chinacan Jesucristo.\nHua̱nti̱ pa̱xqui̱ko̱y xta̱lá̱ li̱lama̱ cxkakanat Dios\n7 Nata̱laní̱n, yuma̱ li̱ma̱paksí̱n hua̱ntu̱ chiyú̱ quit cca̱tzoknimá̱n ni̱ capuhuántit pala xasa̱sti; huatiyá̱ yuma̱ li̱ma̱paksí̱n hua̱ntu̱ ucxla̱ta huí̱ hasta xamaka̱n quilhtamacú̱, caj xma̱n quit cca̱ma̱lacapa̱stacamá̱n sa̱mpi̱ na̱ huatiya tama̱ xli̱ma̱paksi̱n Cristo hua̱ntu̱ aya kaxpatni̱tántit hasta xali̱pu̱lana̱ acxni̱ tzucútit li̱pa̱huaná̱tit. 8 Hua̱mpi̱ hua̱nchú̱ quit cca̱tzoknimá̱n, xta̱chuná̱ la̱mpala xasa̱sti li̱ma̱paksí̱n cali̱ma̱xtútit sa̱mpi̱ kalhi̱y xtalulóktat c-milatama̱tcán xta̱chuná̱ la̱ntla̱ tapalhí̱nilh c-xlatama̱t Cristo, chuná̱ cuan sa̱mpi̱ la̱ntla̱ tali̱huaqui̱ma̱ tapá̱xqui̱t hua̱ntu̱ la̱kalhi̱niya̱hu, hua̱ yuma̱ xalakaca̱poklhua quilhtamacú̱ la̱li̱huán ti̱taxtuma̱, chu̱ stalanca tasiyuma̱ hua̱ntu̱ xaxli̱ca̱na̱ cxkakanat Cristo makaxkaka̱nama̱ chu̱ c-milatama̱tcán.\n9 Pala tí̱ huan pi̱ li̱lama̱ cxkakanat Dios hua̱mpi̱ lapi̱ ni̱ ta̱la̱ucxilhputún xta̱lá, lacatancs cuan pi̱ huacu xalakapoklhua latáma̱t li̱lama̱. 10 Huata hua̱nti̱ xli̱ca̱na̱ pa̱xqui̱y xta̱lá, xli̱ca̱na̱ li̱lama̱ cxkakanat Dios. 11 Hua̱mpi̱ hua̱nti̱ xcajniy xta̱lá, tamá̱ xlá̱ makatlajani̱t xalakaca̱poklhua latáma̱t, chu̱ hasta ni̱ catzi̱y anta̱ni̱ ama̱ sa̱mpi̱ hua̱ yuma̱ xalakaca̱poklhua latáma̱t maktum pi̱ ma̱lakatzi̱ni̱t xlakastapu.\n12 Cca̱tzoknanimá̱n mili̱pacscán lactzu̱ camán hua̱nti̱ cajcu tzucupá̱tit li̱pa̱huaná̱tit Dios, xlá̱ ca̱ma̱tzanka̱nanini̱tán xli̱pacs mintala̱kalhi̱ncán caj xpa̱lacata cumu Jesús xokó̱nalh mimpa̱lacatacán. 13 Na̱ cca̱tzoknanimá̱n huixín xanatla̱tna̱ hua̱nti̱ na̱ huilakó̱ milakskata̱ncán, chu̱ tlihuaklh li̱pimpá̱tit mintaca̱najlacán, sa̱mpi̱ ccatzi̱y pi̱ lakapasni̱tántit yumá̱ hua̱nti̱ ucxla̱ta xlama̱ hasta la̱ntla̱ ni̱ naj tú̱ xa̱ma̱lacatzuqui̱cán. Na̱ chuná̱ cca̱tzoknimá̱n xli̱pacs huixín lakkahuasán hua̱nti̱ aya ma̱tlihuaklhpá̱tit mintaca̱najlacán, sa̱mpi̱ catzi̱ni̱tántit la̱ntla̱ namakatlajayá̱tit tama̱ akskahuiní̱ hua̱nti̱ ma̱tlahui̱nán hua̱ntu̱ lacli̱xcájnit.\n14 Quit cca̱tzoknanimá̱n xli̱pacs huixín hua̱nti̱ cajcu tzucuni̱tántit c-mintaca̱najlacán, sa̱mpi̱ lakapasni̱tántit yumá̱ hua̱nti̱ ucxla̱ta xlama̱ hasta la̱ntla̱ ni̱ xa̱ma̱lacatzuqui̱cán ca̱tuxá̱huat. Na̱ chuná̱ cca̱tzoknanimá̱n huixín lakkahuasán hua̱nti̱ aya ma̱tlihuaklhpá̱tit mintaca̱najlacán, sa̱mpi̱ cumu huixín kalhi̱yá̱tit ta̱kpuhuantí̱n, chu̱ luhua li̱pa̱xuhu ma̱qui̱ni̱tántit c-minacu̱cán xtachihui̱n Dios, huá̱ xpa̱lacata̱ tla̱n li̱makatlajani̱tántit xma̱tlahui̱na tala̱kalhí̱n.\n15 Ni̱ caj catu̱huá̱ calakati̱lacapítit, usu milacán catlahuaputúntit hua̱ntu̱ xala ca̱tuxá̱huat. Sa̱mpi̱ hua̱nti̱ xma̱n huá̱ lakati̱lacá̱n hua̱ntu̱ ma̱lacnu̱y ca̱tuxá̱huat, pus qui̱taxtuy pi̱ huata lakmakán Quintla̱tican Dios. 16 Sa̱mpi̱ xli̱pacs hua̱ntu̱ li̱lakáti̱t ma̱lacnu̱ko̱y, chu̱ hua̱ntu̱ li̱xcajnit tatlahuaputu̱ ma̱siyuko̱y ti̱ xala ca̱tuxá̱huat aktzanka̱ta̱yako̱ni̱t, pus ni̱ hua̱ Dios li̱ma̱paksi̱nani̱t, hua̱mpi̱ huata huá̱ xtalacapa̱stacnican chixcuhuí̱n hua̱nti̱ xala ca̱tuxá̱huat. Hua̱ xlacán lacasquinko̱y li̱pu̱tum tachixcuhuí̱tat xtlahuako̱lh hua̱ntu̱ lacli̱xcájnit, la̱ntla̱ xli̱makapa̱xuhuako̱lh xtiyatli̱huacán hua̱ntu̱ lakati̱ko̱y, la̱ntla̱ lakati̱laca̱nko̱y lhu̱hua̱ xkalhi̱ko̱lh hua̱ntu̱ luhua tla̱n tasiyuy, xa̱huá̱ la̱ntla̱ li̱lacapacxko̱y hua̱nti̱ kalhi̱ko̱y lhu̱hua tumi̱n, sa̱mpi̱ lactali̱pa̱hu makcatzi̱ko̱cán. 17 Hua̱mpi̱ cacatzí̱tit pi̱ hua̱ yuma̱ ca̱tuxá̱huat anta̱ni̱ lama̱hu juerza̱ nalaksputa, chu̱ xli̱pacs hua̱ntu̱ quinca̱ma̱lacnu̱niyá̱n lacli̱xcajnit tatlahu, caj nati̱taxtuko̱y, hua̱mpi̱ hua̱nti̱ tlahuama̱kó̱ hua̱ntu̱ Dios lakati̱y c-xlatama̱tcán huata xa̱li̱ankalhi̱n nalatama̱ko̱y c-xpa̱xtú̱n.\nLhu̱hua̱ hua̱nti̱ li̱akskahuinama̱kó̱ xtachihui̱n Dios\n18 Koxutaní̱n huixín quilakskatá̱n, aya lakcha̱ni̱t yuma̱ a̱huatiya quilhtamacú̱ acxni̱ xli̱kantáxtut xuani̱t la̱ntla̱ namín cha̱tum aksani̱na chixcú̱ hua̱nti̱ nata̱la̱tlahuay Cristo, hua̱mpi̱ quit cca̱huaniyá̱n pi̱ xli̱ca̱na̱ cha̱lhu̱huatá̱ taxtuni̱tanchá̱ hua̱nti̱ si̱tzi̱niko̱y Cristo, chu̱ ta̱la̱tlahuama̱kó̱, huá̱ xpa̱lacata li̱taluloka̱hu pi̱ aya pu̱lama̱hu yuma̱ a̱huatiya quilhtamacú̱ xli̱katsputni ca̱tuxá̱huat. 19 Makapitzi̱n tama̱ chixcuhuí̱n c-quilaksti̱pa̱ncán taxtuko̱ni̱t, hua̱mpi̱ cumu ni̱ luhua xli̱ca̱na̱ lacxtum xquinca̱ta̱tapaksi̱ko̱yá̱n huá̱ xpa̱lacata̱ quinca̱li̱makaxtakkó̱n chu̱ ni̱ tamakaxtakko̱lh. Hua̱mpi̱ huá̱ chuná̱ li̱kantáxtulh laqui̱mpi̱ stalanca̱ natasiyuy pi̱ ni̱ xli̱pacs hua̱nti̱ macxtum quinca̱ta̱layá̱n pacs quin quinca̱ta̱tapaksi̱ko̱yá̱n.\n20 Xli̱pacs huixín hua̱nti̱ li̱pa̱huaná̱tit Jesucristo, xlá̱ ca̱ma̱xqui̱ni̱tán Espíritu Santo, huá̱ xpa̱lacata tla̱n li̱lakapasá̱tit hua̱ntu̱ xtalulóktat, chu̱ hua̱ntu̱ ni̱ chuná, huata caj ta̱ksaní̱n. 21 Quit cca̱tzoknimá̱n yuma̱ tachihuí̱n ni̱ xpa̱lacata̱ pi̱ ni̱ lakapasá̱tit, cca̱tzoknimá̱n sa̱mpi̱ lakapasá̱tit hua̱ntu̱ xtaluloktat Dios, chu̱ na̱ stalanca catzi̱yá̱tit pi̱ aktum ta̱ksaní̱n ni̱ antá̱ taxtuya̱chá̱ c-xlaksti̱pa̱n talulóktat. 22 Hua̱mpi̱ ¿tí̱ cahuá̱ tama̱ tlak tlanca aksani̱na chixcú? Chiyú̱ nacca̱huaniyá̱n: li̱taxtu̱y xapuxcu aksani̱na chixcú̱ yuma̱ ti̱ kalhtum ma̱luloka̱ pi̱ Jesucristo ni̱ xli̱ca̱na̱ hua̱nti̱ Dios xli̱macamínat xuani̱t laqui̱mpi̱ naquinca̱lakma̱xtuyá̱n. Hua̱nti̱ chuná̱ kalhchihui̱nán xli̱ca̱na̱ pi̱ hua̱ tamá̱ hua̱nti̱ xta̱la̱tlahuana Cristo, chu̱ ni̱ xma̱n hua̱ xCam Dios lakmakama̱, huata na̱ lakmakama̱ Quintla̱tican Dios. 23 Xli̱ca̱na̱ cca̱huaniyá̱n pi̱ xli̱pacs hua̱nti̱ lakmakán xCam Dios, qui̱taxtuy pi̱ na̱ maktum lakmakama̱, chu̱ ni̱ lakapasa̱ xatí̱ luhua Quintla̱tican Dios; hua̱mpi̱ hua̱nti̱ li̱pa̱huán Jesús, chu̱ li̱ta̱yay pi̱ xCam Dios, na̱ lacatancs li̱ma̱lulokma̱ pi̱ na̱ lakapasa, chu̱ li̱pa̱huán Quintla̱tican Dios.\n24 Huá̱ xpa̱lacata̱ quit cca̱li̱huaniyá̱n pi̱ li̱huana̱ cama̱quí̱tit c-minacu̱cán xtama̱catzi̱ni̱n Cristo hua̱ntu̱ xali̱pu̱lana̱ timakkaxpáttit. Hua̱ lapi̱ li̱huana̱ natapalhi̱niyá̱tit hua̱ntu̱ xali̱pu̱lana̱ ca̱ma̱siyunicani̱tántit, xli̱ca̱na̱ pi̱ ankalhi̱ná̱ acxtum ta̱huani̱tántit nahuán Quintla̱tican Dios, xa̱hua̱ xCam. 25 Xli̱pacs hua̱nti̱ nali̱pa̱huán Jesucristo xli̱ca̱na̱ pi̱ natzucuy kalhi̱y yuma̱ xali̱pa̱xuhu latáma̱t hua̱ntu̱ xa̱li̱ankalhí̱n, sa̱mpi̱ chuná̱ quinca̱ma̱lacnu̱nini̱tán.\n26 Xli̱ca̱na̱ pi̱ cca̱li̱tzoknimá̱n yuma̱ quincarta xpa̱lacata̱ hua̱nti̱ ankalhí̱n tzaksama̱kó̱ naca̱akskahuimi̱ko̱yá̱n. 27 Hua̱mpi̱ cumu huixín kalhi̱yá̱tit Espíritu Santo hua̱ntu̱ Jesucristo ca̱ma̱xqui̱ni̱tán, ccatzi̱y pi̱ nia̱lh maclacasquiná̱tit pala tí̱ naca̱huanile̱ná̱n la̱ntla̱ mili̱latama̱tcán, sa̱mpi̱ hua̱ Espíritu Santo naca̱ma̱puhua̱ni̱yá̱n hua̱ntu̱ huixín ni̱ catzi̱yá̱tit, chu̱ xli̱pacs hua̱ntu̱ xlá̱ naca̱ma̱siyuniyá̱n, pacs hua̱ xatalulóktat, chu̱ ni̱ caj ta̱ksaní̱n. Pus xa̱li̱ankalhí̱n cali̱makaxtáktit pi̱ naca̱huanile̱ná̱n la̱ntla̱ mili̱latama̱tcán, sa̱mpi̱ xma̱n hua̱ chuná̱ tla̱n xa̱li̱ankalhí̱n acxtum nata̱huaná̱tit, chu̱ natapalhi̱niyá̱tit Cristo.\n28 Koxutaní̱n huixín quilakskatá̱n, quit cca̱huaniyá̱n pi̱ hua̱ntu̱ aksti̱tum catapalhi̱nítit Cristo, laqui̱mpi̱ ni̱tú̱ namacpuhuana̱hu acxni̱ natasiyupalay namín, chu̱ ni̱tú̱ nali̱lacama̱xanana̱hu acxni̱ naquinca̱lakchiná̱n. 29 Cumu huixín aya catzi̱yá̱tit pi̱ Jesucristo luhua tla̱n catzi̱y, na̱ luhua mili̱catzi̱tcán pi̱ xli̱pacs yumá̱ hua̱nti̱ na̱ tla̱n catzi̱ko̱y Dios li̱ma̱xtuko̱y hua̱nti̱ luhua xaxli̱ca̱na̱ xlakskatá̱n.


Resil li Santil Hu: Li Yos Kiyoob'tesink re Chixjunil - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nCHIXJUNIL li us kichalk rik'in li Yos. Re naq twanq li kutan, li Yos kixyiib' li Saq'e, ut re naq too'iloq sa' q'oqyink kixyiib' li Po ut eb' li chahim. Ut kixyiib' li Ruuchich'och' re naq toowanq chisa'.\nLi Yos kixyiib' chixjunil a'in. Ab'an, ma nakaanaw k'aru kixb'aanu xb'eenwa? Xb'eenwa kixyoob'tesiheb' li anjel re naq te'wanq rik'in sa' choxa. Eb' li anjel ink'a' naqileb' ru, jo' naq ink'a' naqil ru li Yos.\nLi xb'een anjel li kixyoob'tesi li Yos a'an li Ralal ut moko jo' ta li junch'ol chi anjel. Li anjel a'in, kixtenq'a li xyuwa' chi xyiib'ankil chixjunil. Ke'xb'aanu li Saq'e, li Po, eb' li chahim ut li Ruuchich'och'.\nMa nakaanaw chanru li Ruuchich'och' sa' xtiklajik? Sa' xtiklajik maak'a' chaq li yu'am, xb'aan naq li Ruuchich'och' nujenaq chi ha'. Li Yos kiraj naq eb' li poyanam te'wanq sa' Ruuchich'och', jo'kan naq ki'ok xyiib'ankil chi'us. Ab'an, chanru kixb'aanu?\nKi'ajmank naq twanq kutan sa' li Ruuchich'och'. Jo'kan naq li Yos kixk'e li Saq'e re naq twanq kutan ut q'oqyink. Chirix chik a'an kixtaqsi li ch'och' sa' xb'een li nimla palaw.\nSa' xtiklajik maak'a' wank chaq sa' xb'een li Ruuchich'och'. Chanchan li eetalil a'in. Maak'a' chaq uutz'u'uj, ninqi che', xul, chi moko kar sa'eb' li nimla palaw. Jo'kan naq li Yos ki'ok chi k'anjelak chi kaw re naq us te'wanq li poyanam ut eb' li xul sa' li Ruuchich'och'.\nB’ar kichalk chixjunil li us? K’a’ut nakaaye a’an?\nK’aru kixyoob’tesi li Yos xb’eenwa?\nK’a’ut naq li Yos jwal naxra li xb’een anjel?\nChanru li Ruuchich’och’ sa’ xtiklajik? (Chaawil li eetalil.)\nChanru ki’ok li Yos xyiib’ankil li Ruuchich’och’?\nChaawil li naxye Jeremías 10:12.\nChanru nokooxtenq’a li yoob’tesihom chi xnawb’al ru chi’us li Yos? (Isa. 40:26; Rom. 11:33.)\nChaawil li naxye Colosenses 1:15-17.\nNaq li Yos kixb’aanu chixjunil li k’a’aq re ru, k’aru li k’anjel kixk’e re li Jesus? Jo’kan naq, k’aru nakaak’oxla chirix li Jesus?\nChaawil li naxye Génesis 1:1-10.\nAni kiyiib’ank re li Ruuchich’och’? (Gén. 1:1.)\nK’aru kixyoob’tesi li Yos sa’ li xb’een «kutan»? (Gén. 1:3-5.)\nK’aru kixyoob’tesi li Yos sa’ li xkab’ «kutan»? (Gén. 1:7, 8.)


Kʼaru Tzʼaqal Naxye li Santil Hu Chirix li Yos? | Kʼaru naxchʼolobʼ?\nKʼaru Tzʼaqal Naxye li Santil Hu Chirix li Yos?\nMa naril xtoqʼobʼaal qu li Yos?\nChanru li Yos? Ma wank xkʼabʼaʼ li Yos?\nMa naru toojiloq chixkʼatq li Yos?\n1, 2. Kʼaʼut us naq inkʼaʼ tqakanabʼ patzʼok?\nEBʼ LI kokʼal nekeʼxbʼaanu naabʼal li patzʼom naq nekeʼxtzol aatinak. Wankebʼ li kokʼal nekeʼxye: «Kʼaʼut rax muyink ru li choxa? Chanru yiibʼanbʼilebʼ li chahim? Ani kixkʼut bʼichank chiruhebʼ li xul li nekeʼrupupik?». Naq nekeʼxbʼaanu li patzʼom aʼin, nekeʼkanaak chi qilbʼal xbʼaan naq nekeʼraj xnawbʼal kʼaru tqaye rehebʼ. Wank sut nachʼaʼajkobʼk chiqu xsumenkil ebʼ li patzʼom, xbʼaan naq inkʼaʼ naqanaw xyaalal. Usta ak xqasume ebʼ li xpatzʼom toj nekeʼxye: «Ut kʼaʼut?».\n2 Moko kaʼaj tawiʼ ebʼ li kokʼal nekeʼpatzʼok. Naq yooko chi nimank inkʼaʼ naqakanabʼ patzʼok, maare re xnawbʼal chanru toowulaq saʼ junaq li naʼaj, re naq inkʼaʼ tqakʼul li rahilal malaj yal re xbʼaanunkil junaq li patzʼom. Abʼan, wankebʼ inkʼaʼ chik nekeʼpatzʼok. Chi moko nekeʼxkʼe ta xchʼool chi xnawbʼal xyaalal junaq li chaabʼil naʼlebʼ.\n3. Kʼaʼut naabʼalebʼ inkʼaʼ chik nekeʼpatzʼok?\n3 Kʼoxlan chirix li patzʼom li wank chirix li tasal hu aʼin. Kʼoxlan ajwiʼ chirixebʼ li patzʼom li wankebʼ saʼebʼ li perel oxibʼ ut waqibʼ ut li wankebʼ saʼ xtiklajik li tzolom aʼin. Ebʼ li patzʼom aʼin jwal aajel ru xnawbʼal xyaalal. Abʼan naabʼalebʼ inkʼaʼ chik nekeʼxsikʼ xyaalal ebʼ li patzʼom. Ma nakaanaw kʼaʼut? Ma naxchʼolobʼ li Santil Hu xyaalal ebʼ li patzʼom aʼin? Wankebʼ nekeʼxkʼoxla naq chʼaʼaj xtawbʼal ru li Santil Hu. Wankebʼ inkʼaʼ chik nekeʼpatzʼok xbʼaan naq nekeʼxutaanak. Ut wankebʼ nekeʼxye naq kaʼajwiʼ ebʼ li nekeʼkamok bʼe saʼebʼ li paabʼal teʼruuq xsumenkil ebʼ li jalan jalanq chi patzʼom. Abʼan, kʼaru nakaaye laaʼat?\n4, 5. Bʼar wank rehebʼ li patzʼom naru ttenqʼanq qe saʼ li qayuʼam ut kʼaʼut tento naq tqasikʼ xyaalal ebʼ li patzʼom aʼin?\n4 Maare taawaj xnawbʼal xyaalal ebʼ li patzʼom li ttenqʼanq aawe saʼ laayuʼam. Maare nakaaye: «Kʼaʼut wanko saʼ li Ruuchichʼochʼ? Ma kiraj li Yos naq toochalq saʼ Ruuchichʼochʼ kaʼajwiʼ re yoʼlaak, cheekobʼk ut kamk? Chanru li Yos?». Us naq tatkʼoxlaq chirix aʼin ut inkʼaʼ raj taakanabʼ xsikʼbʼal xyaalal ebʼ li junjunq chi patzʼom. Li Jesus kixye: ‹Chextzʼaamanq ut tkʼeheʼq eere; chexsikʼoq ut teetaw; chexchʼeʼoq ut tteheʼq cheeru› (Mateo 7:7).\n5 Wi inkʼaʼ taakanabʼ xsikʼbʼal xyaalal ebʼ li patzʼom, taakʼe reetal naq li naʼlebʼ aʼin naru ttenqʼanq aawe saʼ laayuʼam (Proverbios 2:1-5). Usta wank jalan jalanq li kʼaʼuxej chirix aʼin, taataw xsumenkil ebʼ li patzʼom saʼ li Santil Hu ut moko chʼaʼaj ta xtawbʼal ru. Xsikʼbʼal xyaalal ebʼ li patzʼom, tooxtenqʼa saʼ li qakutan ut naru tixsahobʼresi qachʼool. Qilaq chirix kʼaru nekeʼok wiʼ xkʼaʼuxl ebʼ li qas qiitzʼin.\n6. Kʼaʼut naabʼalebʼ nekeʼxkʼoxla naq li Yos inkʼaʼ naril xtoqʼobʼaal qu?\n6 Naabʼalebʼ nekeʼxkʼoxla naq li Yos inkʼaʼ naril xtoqʼobʼaal qu. Saʼ li Ruuchichʼochʼ xnumtaak li maaʼusilal, li yalok, li xikʼ ilok ut li rahilal. Joʼkan ajwiʼ nokooyajerk, naqakʼul li chʼaʼajkilal ut nekeʼkamk ebʼ li qakomon malaj ebʼ li qamiiw. Joʼkan naq wankebʼ nekeʼxye: «Wi naril raj xtoqʼobʼaal qu li Yos, ak xrisi raj chik chixjunil li chʼaʼajkilal».\n7. a) Kʼaʼut naqaye naq ebʼ li nekeʼkʼamok bʼe saʼebʼ li paabʼal nekeʼxbʼaanu naq ebʼ li qas qiitzʼin teʼxkʼoxla naq li Yos inkʼaʼ naril xtoqʼobʼaal qu? b) Kʼaru tzʼaqal naxchʼolobʼ li Santil Hu chirix li rahilal li naqakʼul?\n7 Ebʼ li nekeʼkʼamok bʼe, saʼebʼ li paabʼal nekeʼxbʼaanu naq ebʼ li qas qiitzʼin teʼxkʼoxla naq li Yos inkʼaʼ naril xtoqʼobʼaal qu. Chanru nekeʼxbʼaanu aʼin? Naq wank li yalok, li yajel, li rahilal malaj li kamk nekeʼxye naq aʼan naraj li Yos. Rikʼin li aatin aʼin chanchan tawiʼ yookebʼ xyeebʼal naq li Yos wank re, naq naqakʼul li rahilal. Abʼan, ma yaal aʼin? Kʼaru tzʼaqal naxchʼolobʼ li Santil Hu? Santiago 1:13 naxye: «Naq taayaleʼq rix junaq, mixye: ‹Aʼ li Yos nayalok wix›, xbʼaan naq li Yos inkʼaʼ nayaleʼk rix xbʼaan li inkʼaʼ us chi moko naxyal rix anihaq». Joʼkan naq moko li Yos ta wank re naq wank li maaʼusilal saʼ li Ruuchichʼochʼ (chaawil Job 34:10-12). Yaal naq li Yos naxkanabʼ naq tkʼulmanq li maaʼusilal. Abʼan moko juntaqʼeet ta xkanabʼankil naq tkʼulmanq li rahilal rikʼin xbʼaanunkil li rahilal.\n8, 9. a) Rikʼin kʼaru li eetalil taachʼolobʼ naq moko juntaqʼeet ta xbʼaanunkil junaq li rahilal rikʼin xkanabʼankil naq tkʼulmanq? b) Kʼaʼut naq moko us ta xyeebʼal naq li Yos wank re, naq ebʼ li poyanam inkʼaʼ nekeʼxbʼaanu li us?\n8 Qilaq jun li eetalil, jun li alalbʼej, ak winq chik, wank saʼ rochoch li xyuwaʼ. Abʼan saʼ jun kutan kixqʼet ribʼ chiru li xyuwaʼ ut kixkanabʼ li rochoch. Li chaabʼil yuwaʼbʼej maakʼaʼ kixye re li ralal. Li alalbʼej kiʼok xbʼaanunkil li inkʼaʼ us ut kixchʼik ribʼ saʼ chʼaʼajkilal. Ma li yuwaʼbʼej wank re naq li ralal kixchʼik ribʼ saʼ chʼaʼajkilal? Inkʼaʼ, peʼyaal? (Lucas 15:11-13). Joʼkan ajwiʼ nakʼulmank naq li Yos naxkanabʼ naq ebʼ li poyanam teʼxbʼaanu li nekeʼraj. Aʼin moko naraj ta xyeebʼal naq li Yos wank re naq nekeʼxchʼik ribʼ saʼ chʼaʼajkilal. Joʼkan naq inkʼaʼ us naq tqakʼe saʼ xbʼeen li Yos chixjunil li rahilal li wank saʼ Ruuchichʼochʼ.\n9 Wank xyaalal naq li Yos naxkanabʼ naq ebʼ li qas qiitzʼin teʼxbʼaanu li inkʼaʼ us. Moko tenebʼanbʼil ta saʼ xbʼeen li Yos xchʼolobʼankil chiqu li yook chi kʼulmank saʼ Ruuchichʼochʼ, xbʼaan naq Aʼan kiyoobʼtesink qe. Abʼan naxchʼolobʼ chiqu, xbʼaan naq nokooxra. Saʼ li Tzolom 11 tqatzʼil kʼaʼut naqakʼul li rahilal. Us raj naq chʼolchʼooq chaawu naq moko li Yos ta wank re, naq naqakʼul li rahilal. Li Yos naxye qe naq tqakʼojobʼ qachʼool rikʼin naq wanqo saʼ chʼaʼajkilal (Isaías 33:2).\n10. Kʼaʼut chʼolchʼo chiqu naq li Yos t-isinq re chixjunil li rahilal?\n10 Li Yos sant (Isaías 6:3). Aʼan naraj xyeebʼal naq li Yos saq ru ut maakʼaʼ maaʼusilal saʼ xchʼool. Joʼkan naq tento tqakʼojobʼ qachʼool rikʼin. Inkʼaʼ naru naq tqakʼojobʼ qachʼool rikʼinebʼ li qechpoyanamil, xbʼaan naq naru nekeʼxjal xnaʼlebʼ. Usta chaabʼilaqebʼ li awabʼej, maajun rehebʼ truuq risinkil li maaʼusilal. Li Yos nim xwankil ut kaʼajwiʼ aʼan t-isinq re chi junajwa li rahilal li wank saʼ Ruuchichʼochʼ (chaawil Salmo 37:9-11).\nKʼARU NAREEKʼA LI YOS NAQ RA WANKO?\n11. a) Kʼaru naxkʼoxla li Yos naq naril li maaʼusilal? b) Kʼaru nareekʼa li Yos naq naqakʼul li rahilal?\n11 Kʼaru nareekʼa li Yos naq naril li maaʼusilal ut naq naril naq ra saʼ qachʼool? Li Santil Hu naxchʼolobʼ naq li Yos nasahoʼk saʼ xchʼool naq naril naq wank li tiikilal (Salmo 37:28). Li Yos naxkʼe xchʼool chi rilbʼal li us ut li inkʼaʼ us ut xikʼ naril li maaʼusilal. Li Santil Hu naxye naq li Yos «ra kireekʼa» naq saʼ li qʼe kutan kinumtaak li maaʼusilal saʼ li Ruuchichʼochʼ (Génesis 6:5, 6). Li Yos inkʼaʼ naxjal xnaʼlebʼ (Malaquías 3:6). Li Yos toj xikʼ naril li maaʼusilal ut narahoʼk saʼ xchʼool naq ebʼ li poyanam nekeʼxkʼul li maaʼusilal. Li Santil Hu naxye naq «Aʼan naʼilok eere» (chaawil 1 Pedro 5:7).\nLi Santil Hu naxkʼut naq li Jehobʼa, li kiyiibʼank re li choxachʼochʼ, jwal nokooxra!\n12, 13. a) Kʼaʼut naqanaw rahok ut chanru nokooxtenqʼa li rahok naq naqil li rahilal li wank saʼ Ruuchichʼochʼ? b) Kʼaʼut chʼolchʼo chiqu naq li Yos trisi li chʼaʼajkilal saʼ xbʼeen li Ruuchichʼochʼ?\n12 Qilaq, kʼaʼut choʼlchʼo chiqu naq li Yos narahoʼk saʼ xchʼool naq naqakʼul li rahilal? Li Santil Hu naxchʼolobʼ naq li Yos kixyoobʼtesi li winq joʼ xjalam u (Génesis 1:26). Wi chaabʼil qanaʼlebʼ naraj xyeebʼal naq li Yos chaabʼil xnaʼlebʼ. Wi narahoʼk saʼ aachʼool chi rilbʼal naq nekeʼxkʼul li rahilal li maakʼaʼebʼ xmaak, aʼan naraj xyeebʼal naq li Yos jwal narahoʼk saʼ xchʼool.\n13 Ebʼ li qas qiitzʼin nekeʼxnaw rahok. Joʼkan naq chanchano li Yos xbʼaan naq li Santil Hu naxye naq «Li Yos aʼan [li] rahok» (1 Juan 4:8). Nokoorahok xbʼaan naq li Yos narahok. Kʼoxlan chirix aʼin: wi wank raj aawankil chi risinkil li rahilal ut li maaʼusilal li wank saʼ Ruuchichʼochʼ, peʼyaal naq taabʼaanu raj? Li xnimal ru laarahom ttaqlanq aawe chi xtenqʼankilebʼ. Joʼkan naq tento naq chʼolchʼooq chaawu naq li Yos trisi chixjunil li chʼaʼajkilal. Li Yos tixkʼam chaq li osobʼtesink li naxyeechiʼi qe saʼ li kaahibʼ ut oobʼ perel re li tasal hu aʼin. Re xpaabʼankil li xyeechiʼom li Yos, tento naq xbʼeenwa tqanaw ru.\nLI YOS NARAJ NAQ TAANAW RU\nNaq nekeʼxnaw aawu nakaaye laakʼabʼaʼ, peʼyaal? Li Yos naxye qe li xkʼabʼaʼ saʼ li Santil Hu\n14. Ani xkʼabʼaʼ li Yos ut kʼaʼut tento tqoksi li xkʼabʼaʼ?\n14 Kʼaru nakaabʼaanu xbʼeenwa naq nekeʼxnaw aawu? Peʼyaal naq xbʼeenwa nakaaye laakʼabʼaʼ. Anaqwan qakʼoxlaq, ma wank xkʼabʼaʼ li Yos? Naabʼalebʼ li paabʼal nekeʼxye naq li xkʼabʼaʼ aʼan: «Yos» malaj «Qaawaʼ». Abʼan ebʼ li aatin aʼin moko kʼabʼaʼej ta, chanchan tawiʼ naq naqaye «awabʼej» malaj «jolominel». Li Santil Hu naxye naq li Yos wank naabʼal ruuchil xkʼabʼaʼ, jun rehebʼ aʼan «Yos» malaj «Qaawaʼ». Abʼan naxchʼolobʼ naq li xkʼabʼaʼ li Yos aʼan Jehobʼa. Li Santil Hu naxye: «Re naq teʼxnaw naq laakʼabʼaʼ aʼan Jehobʼa ut kaʼajwiʼ laaʼat Nim Laawankil saʼ xbʼeen chixjunil li Ruuchichʼochʼ» (Salmo 83:18, TNM). Wi saʼ Laasantil Hu maakʼaʼ xkʼabʼaʼ li Yos, us raj naq taatzʼil li xkomon li naʼlebʼ bʼarwiʼ naxye «Kʼaru Xyaalal li Xkʼabʼaʼ li Yos ut Ma Us Roksinkil?». Naq keʼxtzʼiibʼa chaq li Santil Hu saʼ xtiklajik kitawmank wuqubʼ mil sut tana li xkʼabʼaʼ li Yos. Li Jehobʼa naraj naq taatzol ut taawoksi li xkʼabʼaʼ. Joʼkan naq li Yos naroksi li Santil Hu re naq taanaw ru.\n15. Kʼaru xyaalal li kʼabʼaʼej Jehobʼa?\n15 Li Yos kixkʼe Jehobʼa choʼq xkʼabʼaʼ ut li kʼabʼaʼej aʼin nim xwankil. Aʼin naraj xyeebʼal naq li Yos naru naxbʼaanu naq ttzʼaqloq ru li naxyeechiʼi qe ut naru ajwiʼ naxbʼaanu chixjunil li naraj. * Li xkʼabʼaʼ li Yos jun ajwiʼ; maaʼani xkʼulubʼ li kʼabʼaʼej aʼin, kaʼajwiʼ li Yos. Qilaq wiibʼ oxibʼ xyaalal kʼaʼut naqaye aʼin.\n16, 17. Kʼaru naqatzol chirix li Jehobʼa naq nayeemank re naq aʼan: a) Li «Nimajwal Yos»? b) ‹Li Awabʼej li wank chi junelik›? c) ‹Laj yoobʼtesinel›?\n16 Saʼ li Salmo 83:18 naxye chirix li Jehobʼa: «Kaʼajwiʼ laaʼat Nim Laawankil». Ut kaʼajwiʼ aʼan nayeemanq re li «Nimajwal Yos». Apocalipsis 15:3 naxye: «Qʼaxal ninqebʼ ut sachbʼachʼoolej rilbʼal laabʼaanuhom, at Qaawaʼ, at Nimajwal Yos; tiik ut tzʼaqal yaal ru laabʼe». Li ruuchil kʼabʼaʼej «Nimajwal Yos» naraj xyeebʼal naq kaʼajwiʼ li Jehobʼa nim xwankil saʼ xbʼeen chixjunil. Saʼ 1 Timoteo 1:17 naxye naq li Jehobʼa aʼan li Awabʼej «li wank xwankil chi junelik», joʼkan naq li Yos jun ajwiʼ. Salmo 90:2 naxye: «Ak laaʼat ajwiʼ chaq li qaYos junqʼe junqʼe kutan!». Kʼajoʼ xchaabʼilal xnawbʼal aʼin chirix li Yos!\n17 Joʼkan naq li Jehobʼa jun ajwiʼ, xbʼaan naq aʼan kiyoobʼtesink qe. Apocalipsis 4:11 naxye: «Aakʼulubʼ, [Jehobʼa], at qaYos xkʼulbʼal laanimal laaloqʼal, li loqʼonink ut laawankilal, xbʼaan naq laaʼat katyoobʼtesink re chixjunil: rikʼin laawajom keʼyoobʼtesiik ut wankebʼ chik anaqwan». Li Jehobʼa kiyoobʼtesink re chixjunil ebʼ li anjel li wankebʼ saʼ choxa, ebʼ li chahim, ebʼ li ru li awimq, ebʼ li kar li wankebʼ saʼ palaw ut saʼebʼ li nimaʼ ut toj wank chik naabʼal xyoobʼtesihom.\n18. Kʼaʼut wankebʼ nekeʼxkʼoxla naq maajunwa teʼruuq chi jiloq rikʼin li Yos? Abʼan, kʼaru naxye li Santil Hu?\n18 Wankebʼ nekeʼxuwak naq nekeʼxtzol xnimal ru xnaʼlebʼ li Jehobʼa. Nekeʼxkʼoxla naq najt wank li Jehobʼa ut maajunwa teʼnachʼoq rikʼin malaj inkʼaʼ nekeʼkʼoxlaak xbʼaan li Yos. Ma us xkʼoxlankil aʼin? Li Santil Hu naxye naq li Jehobʼa «moko najt ta wank qikʼin chiqajunjunqal» (Hechos 17:27). Naxye ajwiʼ: «Jilonqex chi xkʼatq li Yos, ut aʼan taajiloq chekʼatq» (Santiago 4:8).\n19. a) Chanru toojiloq rikʼin li Yos ut kʼaru li osobʼtesihom tixkʼe qe? b) Bʼar wank rehebʼ li xnimal ru xnaʼlebʼ li Yos nawulak chaawu?\n19 Chanru tatruuq chi jiloq rikʼin li Yos? Xbʼeenwa tento naq inkʼaʼ taakanabʼ tzolok chirix li Yos, joʼ yookat xbʼaanunkil anaqwan. Li Jesus kixye: «Aʼan aʼin li junelik yuʼam: naq teʼxnaw aawu laaʼat li junat chi tzʼaqal Yos ut li xataqla chaq, li Jesus aʼ li Kriist» (Juan 17:3). Joʼ naxye li Santil Hu xnawbʼal ru li Jehobʼa ut li Jesus aʼan tkʼamoq qe saʼ li «junelik yuʼam». Ak xqatzol naq li Jehobʼa Xyosil li rahok (1 Juan 4:16). Chixjunil li xnaʼlebʼ li Jehobʼa chaabʼil ut chinaʼus. Li Santil Hu naxye naq li Yos «aj uxtaan ut tuulan, li nabʼayk chi josqʼoʼk ut makachʼin li xrahom ut li xtiikilal xchʼool!» (Éxodo 34:6). Li Yos ‹chaabʼil ut nakuyuk maak› (Salmo 86:5). Nim xkuyum (2 Pedro 3:9). Naq yooqat xtzolbʼal li naxye li Santil Hu, taakʼe reetal naq chʼinaʼus xnaʼlebʼ li Jehobʼa.\n20-22. a) Ma tooruuq chi nachʼok rikʼin li Yos usta inkʼaʼ naqil ru? b) Kʼaru naru teʼxye aawe naq yookat chi tzolok chirix li Santil Hu ut kʼaru tento taabʼaanu naq taawabʼi aʼin?\n20 Li Yos Musiqʼej joʼkan naq inkʼaʼ naqil ru (Juan 1:18; 4:24; 1 Timoteo 1:17). Li Santil Hu naxchʼolobʼ chanru li Yos. Joʼkan naq, jun rehebʼ li kitzʼiibʼank chaq re li Salmo kixye naq tatruuq rilbʼal xchaabʼilal li Jehobʼa (Salmo 27:4; Romanos 1:20). Wi inkʼaʼ taakanabʼ tzolok chirix li Yos taanaw ru chiʼus, taatzol xraabʼal ut tatnachʼoq rikʼin.\nJoʼ narahok jun chaabʼil yuwaʼbʼej aʼan reetalil naq li Jehobʼa jwal nokooxra\n21 Timil timil taataw ru kʼaʼut naq li Santil Hu naxye qe, naq tento tqil li Jehobʼa joʼ qayuwaʼ (Mateo 6:9). Naq li Jehobʼa kixkʼe qayuʼam kiraj naq us wanqo, joʼ naraj jun chaabʼil yuwaʼbʼej choʼq rehebʼ li ralal xkʼajol (Salmo 36:10 [36:9, Wy]). Li Santil Hu naxchʼolobʼ ajwiʼ naq tooruuq chi wank choʼq ramiiw li Jehobʼa (Santiago 2:23). Kʼe reetal: Laaʼat naru tatwanq choʼq ramiiw li kiyiibʼank re li choxa ut li Ruuchichʼochʼ!\n22 Naq yooqat chi tzolok chirix li Santil Hu naru teʼxye aawe naq taakanabʼ tzolok. Maare teʼxye aʼin, re naq inkʼaʼ taajal aapaabʼal. Abʼan maakanabʼ xtzolbʼal chanru tatwanq choʼq ramiiw li Jehobʼa, xbʼaan naq kaʼajwiʼ li Yos naru nawank choʼq tzʼaqal aawamiiw.\n23, 24. a) Kʼaʼut inkʼaʼ tatxutaanaq chi patzʼok naq yooqat chi tzolok chirix li Santil Hu? b) Kʼaru tqil saʼ li jun chik tzolom?\n23 Naq tat-oq chi tzolok chirix li Santil Hu maare wank li naʼlebʼ inkʼaʼ taataw ru, abʼan matxutaanak chi patzʼok. Li Jesus kixye naq us naq tqakubʼsi qibʼ joʼ nekeʼxbʼaanu ebʼ li kokʼal (Mateo 18:2-4). Ebʼ li kokʼal junelik yookebʼ chi patzʼok. Li Yos naraj naq taataw xyaalal ebʼ li junjunq chi patzʼom. Saʼ li najter qʼe kutan ebʼ li keʼxkʼe xchʼool chi xnawbʼal ru li Yos, keʼxtzʼil chiʼus li Santil Hu re rilbʼal ma yaal li yookebʼ xtzolbʼal (chaawil Hechos 17:11).\n24 Re xnawbʼal ru chiʼus li Jehobʼa tento naq tqatzʼil xsaʼ li Santil Hu. Li Santil Hu moko juntaqʼeet ta rikʼinebʼ li jalan jalanq chi tasal hu. Saʼ li jun chik tzolom tqil kʼaʼut naqaye aʼin.\n^ párr. 15 Taataw chik xkomon li esil chirix li xyaalal ut chanru nayaabʼasimank xkʼabʼaʼ li Yos bʼarwiʼ naxye «Kʼaru Xyaalal li Xkʼabʼaʼ li Yos ut Ma Us Roksinkil?».\nLi Yos naril xtoqʼobʼaal qu (1 Pedro 5:7).\nLi xkʼabʼaʼ li Yos aʼan Jehobʼa (Salmo 83:18, TNM).\nLi Jehobʼa naraj naq toojiloq chixkʼatq (Santiago 4:8).\nLi Jehobʼa Xyosil li rahok ut aj uxtaan (Éxodo 34:6; 1 Juan 4:8, 16).


CHAAWIL SAʼ Aja Bashkir Cakchiquel (Central) Changana (Zimbabwe) Kabuverdianu Pidgin (Cameroon) Q’eqchi’ abé afrikáans ahanta albanés alemán alur amárico angolan sign language armenio asamés attié aucano aymara azerí azerí (alfabeto cirílico) bajo alemán bambara bassa de camerún bassa de liberia batak (dairi) batak (karo) batak (simalungun) batak (toba) baulé becol belize kriol bengalí birmano bislama boulou búlgaro cabilé camboyano catalán cebuano chavacano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chopi chuabo chuvash cibemba cingalés citonga comoriano de ngazidja congo coreano criollo de las seychelles criollo de reunión criollo haitiano criollo mauriciano criollo portugués croata damara dangme danés digor diula duala dusun efik emberá (catío) endebele endebele de Zimbabue endonga endáu enzema eslovaco esloveno español estonio ewé fante feroés finlandés fiyiano fon frafra francés ga galician galés garífuna georgiano gitonga gokana griego groenlandés guadeloupean creole guaraní guaraní boliviano guerze gujarati gun guna guéré hausa hebreo herero hiligaynon hindi hiri motu hmong holandés hunsrik húngaro iban ibanag ibinda ibo ilocano indonesio inglés irlandés ishan islandés isoko italiano japonés javanese kachin kannada kaonde kayin sgaw kazajo khana khasi kikongo kikuyu kiluba kimbundu kinande kiniaruanda kipende kirguís kiribatiano kirundi kisi kisii kisonge kpelle krio kurdo kurmanyí del Cáucaso kwangalí kwanyama kyangonde lahu lao latgalian lengua de señas argentina lengua de señas boliviana lengua de señas chilena lengua de señas colombiana lengua de señas costarricense lengua de señas ecuatoriana lengua de señas venezolana lengua de signos española lenguaje de señas alemán lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas eslovaco lenguaje de señas filipino lenguaje de señas finlandés lenguaje de señas francés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas malasio lenguaje de señas neozelandés lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas rumano lenguaje de señas ruso lenguaje de señas zimbabuense lenie letón lhukonzo lifu lingala lituano lomue luganda lugbara lunda luo luvale macedonio macua malayo malayálam malgache maltés mam mambue-lungu mangareva maninkakan oriental mapudungún maratí marquesiano de Hiva Oa marquesiano de Nuku Hiva marshalés maya mazahua mazateco de Huautla mbukushu mendé meru mixe mixteco de guerrero mixteco de huajuapan mizo mongol more mískito navajo nepalés ngäbere (o guaymí) nias niueano noruego nuer nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otomí del valle del Mezquital pangasinán panjabí panjabí (escritura nasta’liq) papiamento de aruba papiamento de curazao persa pidgin de las islas salomón pidgin nigeriano pilagá polaco ponapés portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero quiché rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano ruso rutoro salvadoran sign language samoano sango saramacano sarnami sena sena senufo cebara serbio serbio (alfabeto latino) sesoto shona silozi somalí sranangtongo suajili suati sueco sundanés susu tagalo tahitiano tai tai del noreste talian tamil tandroy tankarana tarahumara tayik telugu tetum tigriña tivo tlapaneco toabaite tojolabal tok pisin tongano toquelao totonaco tseltal tsonga tsotsil tsuana turco turcomano turcomano tuvaluano twi tártaro tének ucraniano udmurto uhobo uigur (alfabeto cirílico) urdu uruguayan sign language uzbek (roman) uzbeko valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yacouba yoruba zapoteco del istmo zapoteco re lachiguiri zulú árabe ñanya ñemba\nGalaad, Patterson, Nueva York\nLi tzolok li naxkʼe li Yos aʼan jun rehebʼ li xnimal ru naʼlebʼ li nekeʼxbʼeresi ebʼ laj Testiiw re li Jehobʼa. Li tzolok aʼin kʼuubʼanbʼil choʼq rehebʼ li nekeʼkʼamok bʼe chi xpuktesinkil li Xʼawabʼejilal li Yos ut re naq teʼruuq xbʼaanunkil li kʼanjel aʼin «chi tzʼaqal re ru» (2 Timoteo 4:5).\nLi tzolok choʼq rehebʼ li nekeʼkʼamok bʼe chi xpuktesinkil li chaabʼil esilal. Naq ak yook chi raqeʼk li xbʼeen chihabʼ xtikibʼankil li kʼanjel aʼin, ebʼ laj puktesinel teʼruuq chik chi xik saʼ li tzolok li kʼuubʼanbʼil choʼq rehebʼ. Li tzolok aʼin nabʼaanumank saʼ jun li Chʼutlebʼaal Kabʼl chiru waqibʼ kutan. Ut nakʼanjelak re naq ebʼ laj puktesinel teʼjiloq chixkʼatq li Jehobʼa, teʼxtzol xbʼaanunkil chiʼus li kʼanjel chiru li Yos ut re naq junelik tiikaqebʼ xchʼool chiru.\nLi tzolok choʼq rehebʼ li nekeʼkʼamok bʼe chi xpuktesinkil li Xʼawabʼejilal li Yos. Li tzolok aʼin nawank chiru wiibʼ po ut kʼuubʼanbʼil choʼq rehebʼ laj puktesinel li ak najter nekeʼok saʼ li kʼanjel aʼin ut nekeʼraj xik saʼ jalan chik naʼaj bʼarwiʼ naʼajmank aj puktesinel. Ut nekeʼxye ajwiʼ chi anchalebʼ xchʼool: «Waayeʼin arin, at Qaawaʼ. Taqlahin laaʼin», ut chi joʼkan nekeʼxkʼam rehebʼ rikʼin li xnimal ru aj puktesinel li kiwank arin saʼ ruuchichʼochʼ, aʼ li Jesukriist (Isaias 6:8; Juan 7:29). Li nekeʼtaqlaak saʼ jalan chik naʼaj chi puktesink nekeʼxtzol chanru xwanjikebʼ li qas qiitzʼin, kʼaru nekeʼxtzaka, nekeʼxtzol wank saʼ kehil malaj saʼ tiqwal chʼochʼ. Wank sut nekeʼxtzol ajwiʼ li aatinobʼaal re li naʼaj bʼarwiʼ taqlanbʼilebʼ. Li tzolok aʼin naxtenqʼahebʼ aj puktesinel winq ut ixq li inkʼaʼ sumsuukebʼ joʼ ajwiʼ li ak sumsuukebʼ li wankebʼ re 23 toj 65 chihabʼ. Ut aran teʼxtzol wank joʼ tzʼaqal aj paabʼanel naq yooqebʼ xbʼaanunkil li xkʼanjel li Yos ut re naq teʼruuq chi kʼanjelak chiru li Jehobʼa ut chiru li xmolam chi tzʼaqal re ru.\nLi tzolok li nekeʼxkʼe saʼ Galaad Watchtower. Saʼ Hebreo «Galaad» naraj xyeebʼal: «Li tubʼtuukil pek li naxchʼolobʼ li yaal». Chiru li chihabʼ 1943 kixaqabʼamank li tzolok Galaad ut chalen chaq li chihabʼ aʼin ak xqʼax 8.000 aj paabʼanel li ak taqlanbʼilebʼ chi puktesink saʼ jalan chik tenamit «toj saʼ xmaril li ruuchichʼochʼ» (Hechos 13:47). Naq keʼchalk saʼ li tenamit Peru ebʼ laj paabʼanel aʼin maakʼaʼ chaq junaq chʼuut saʼ li tenamit ut anaqwan naxqʼax chik 1.000. Ut naq keʼwulak saʼ li tenamit Japon lajeebʼ tana ajwiʼ aj testiiw keʼxtaw ut anaqwan naxqʼax chik ru 200.000. Saʼ li tzolok li nekeʼxkʼe saʼ Galaad chiru oobʼ po natzolmank chiʼus li Santil Hu. Bʼoqbʼilebʼ saʼ li tzolok aʼin li nekeʼxpuktesi 130 hoonal malaj li taqlanbʼilebʼ chi puktesink saʼ jalan chik tenamit, ut li wankebʼ saʼ li ochoch Betel malaj li nekeʼulaʼanink chʼuut re naq teʼtenqʼanq chi xbʼeresinkil ut xkawresinkil li xkʼanjel li Yos saʼ chixjunil li ruuchichʼochʼ.\nKʼaʼut kixaqabʼaak li tzolok choʼq rehebʼ li nekeʼkʼamok bʼe chi xpuktesinkil li chaabʼil esilal?\nAnihebʼ teʼruuq chi tzʼaqonk saʼ li tzolok choʼq rehebʼ li nekeʼkʼamok bʼe chi xpuktesinkil li Xʼawabʼejilal li Yos?\nEbʼ laj Testiiw re li Jehobʼa: kʼubʼkʼukebʼ re xpuktesinkil li chaabʼil esilal\nYalaq ani naxnaw chanru nekeʼkʼutuk chirix li Santil Hu. Chanru nekeʼxkʼubʼ, nekeʼxbʼeresi ut bʼar nachalk xtuminal ebʼ li xkʼanjel?


1 TIMOTEO 1 KEK - Li Xbe̱n Hu li Quixtzˈi̱ba li San - Bible Gateway\n1 TIMOTEO 1 Kekchi (KEK)\nLi Xbe̱n Hu li Quixtzˈi̱ba li San Pablo re laj Timoteo\n1 La̱in laj Pablo. Taklanbilin xban li Jesucristo chi cˈanjelac chiru xban nak joˈcan quiraj li Dios laj Colol ke. Ut joˈcan ajcuiˈ quiraj li Ka̱cuaˈ Jesucristo li kayoˈon. 2 At Timoteo, yo̱quin chi tzˈi̱bac a̱cuiqˈuin. Chanchanat li tzˈakal cualal nak cuancat xban nak chicuu xapa̱b li Cristo. Chicua̱nk taxak a̱cuiqˈuin li usilal, li uxta̱n ut li tuktu̱quilal li naxqˈue li Dios li kaYucuaˈ ut li naxqˈue li Ka̱cuaˈ Jesucristo.\nLaj Timoteo tixchˈolob xya̱lal chiruheb laj pa̱banel re nak incˈaˈ teˈxpa̱b laj balakˈ\n3 Nacuaj nak tatcana̱k aran Efeso joˈ quintzˈa̱ma cha̱cuu nak co̱in Macedonia. Tatcana̱k aran re nak ta̱kˈuseb li yo̱queb chi balakˈi̱nc saˈ xya̱nkeb laj pa̱banel. Ta̱ye reheb nak teˈxcanab xcˈutbal li incˈaˈ ya̱l. 4 Ut ta̱ye ajcuiˈ reheb nak cheˈxcanabak xcuechˈinquil rix aniheb lix xeˈ xto̱naleb xban nak li naˈleb aˈan ma̱cˈaˈ rosoˈjic ut ma̱cˈaˈ na‑oc cuiˈ. Ta̱ye reheb nak incˈaˈ chic teˈxpa̱b li xeˈto̱nil naˈleb. Li naˈleb aˈin junes yoˈoban cuechˈi̱nc ib naxba̱nu. Incˈaˈ nocoxtenkˈa xba̱nunquil li cˈanjel qˈuebil ke xban li Dios. Caˈaj cuiˈ li kapa̱ba̱l natenkˈan ke. 5 At Timoteo, lix ya̱lal li cˈaˈru yo̱quin chixyebal a̱cue, aˈan aˈin. Xcanabakeb li balakˈi̱nc. Cheˈxqˈue ban xchˈo̱l chixrabaleb li rech aj pa̱banelil. Ut teˈxraheb cui teˈcua̱nk saˈ ti̱quilal chi ma̱cˈaˈak li cˈaˈak re ru nachˈiˈchˈiˈin reheb saˈ xcˈaˈuxeb ut cui teˈpa̱ba̱nk chi anchaleb xchˈo̱l. 6 Eb aˈan incˈaˈ nequeˈxqˈue retal li xya̱lal aˈin. Aˈ chic li ma̱cˈaˈ na‑oc cuiˈ nequeˈxqˈue xchˈo̱l chixcuechˈinquil rix. 7 Nequeˈraj raj xchˈolobanquil xya̱lal li chakˈrab. Aj cˈutul chakˈrab nak nequeˈxye rib. Abanan incˈaˈ ajcuiˈ nequeˈxtau ru li cˈaˈru nequeˈxcˈut usta chanchan nequeˈxtau ru chi tzˈakal li cˈaˈru yo̱queb chixyebal.\nTento takanau cˈaˈru aj e nak qˈuebil li chakˈrab\n8 La̱o nakanau nak li chakˈrab cha̱bil cui nakatau ru cˈaˈru aj e nak qˈuebil xban li Dios. 9 Joˈcan nak nacuaj nak te̱qˈue retal nak li chakˈrab moco qˈuebil ta reheb li ti̱queb xchˈo̱l. Reheb ban li incˈaˈ nequeˈabin ut li nequeˈkˈetoc re li chakˈrab. Reheb ajcuiˈ li incˈaˈ useb xnaˈleb ut eb laj ma̱c. Reheb ajcuiˈ li incˈaˈ nequeˈpa̱ban re li Dios chi moco cuanqueb junak xpa̱ba̱leb. Ut reheb ajcuiˈ laj camsinel ut li nequeˈxcamsi xnaˈ xyucuaˈeb. 10 Li chakˈrab reheb laj coˈbe̱t laj yumbe̱t ut reheb li nequeˈma̱cob riqˈuin rech cui̱nkilal rech ixkilal. Reheb ajcuiˈ li nequeˈelkˈac cristian. Reheb ajcuiˈ li nequeˈticˈtiˈic ut li nequeˈxpatzˈ xcˈabaˈ li Dios riqˈuin yoˈobanbil a̱tin. Li chakˈrab reheb chixjunileb li nequeˈxba̱nu li cˈaˈak chic re ru chi ma̱usilal li napoˈoc ru li katijbal li tzˈakal ya̱l. 11 Li katijbal aˈan li quicˈuteˈ chiku xban li lokˈlaj colba‑ib li naxqˈue ke li nimajcual Dios, li tenebanbil saˈ inbe̱n xyebal resilal yalak bar.\nLaj Pablo naxbantioxi chiru li Cristo li rusilal\n12 Ninbantioxi chiru li Ka̱cuaˈ Jesucristo xban nak aˈan xcˈojob xchˈo̱l saˈ inbe̱n ut xinixxakab chi cˈanjelac chiru. Ut aˈan naqˈuehoc incuanquil chixba̱nunquil. 13 Quixqˈue cue li cˈanjel aˈin usta ac xinmajecua li Jesucristo ut xinrahobtesi eb laj pa̱banel ut xinhobeb. Abanan li Jesucristo quiruxta̱na cuu xban nak toj ma̱jiˈ ninnau bar cuan li tzˈakal ya̱l ut toj ma̱jiˈ ninpa̱ban. 14 Ut li Ka̱cuaˈ Jesucristo numtajenak cuiˈchic li cuosobtesinquil quixqˈue. Quixqˈue inpa̱ba̱l ut quixqˈue cue li rahoc li nakatau nak junajo chic riqˈuin li Cristo. 15 Nakanau nak tzˈakal ya̱l ut xcˈulub nak takapa̱b chi anchal li kachˈo̱l nak li Cristo Jesús quicˈulun saˈ ruchichˈochˈ chixcolbaleb laj ma̱c. Ut la̱in li kˈaxal numtajenak inma̱c saˈ xya̱nkeb chixjunileb nak quincuan. 16 Usta la̱in kˈaxalin aj ma̱c nak quincuan, abanan li Jesucristo quiruxta̱na cuu re nak tixcˈutbesi nak kˈaxal nim lix cuyum re xcuybal xsachbal li ma̱c. Quixcˈut chiruheb lix nimal lix cuyum nak quixcuy inma̱c la̱in. Aˈan quiraj nak la̱in tincˈamok be chiruheb li ani teˈpa̱ba̱nk re li Jesucristo ut teˈxcˈul li junelic yuˈam. 17 Lokˈoninbil taxak li tzˈakal Rey li cuan chi junelic kˈe cutan, li incˈaˈ nacam ut incˈaˈ na‑ilman ru, li junaj chi Dios li numtajenak xnaˈleb. Chikalokˈonihak taxak anakcuan ut chi junelic kˈe cutan. Joˈcan taxak.\nLaj Pablo quixye re laj Timoteo chanru ta̱cˈanjelak chiru li Dios\n18 At Timoteo, chanchanat li cualal chicuu nak nacatcuil. Tinqˈue a̱cue la̱ taklanquil joˈ queˈxye li profeta cha̱cuix junxil. Li a̱tin queˈxye, aˈan ta̱qˈuehok xcacuil a̱chˈo̱l chixba̱nunquil li cˈanjel qˈuebil a̱cue. Joˈcan ut nak yal a̱kˈe chi cˈanjelac chiru li Ka̱cuaˈ. 19 Cauhak taxak a̱chˈo̱l saˈ la̱ pa̱ba̱l ut ma̱cˈaˈ taxak li cˈaˈru ta̱chˈiˈchˈiˈi̱nk a̱cue saˈ la̱ chˈo̱l nak yo̱cat chi cˈanjelac chiru li Dios. Ninye a̱cue aˈin xban nak cuanqueb li xeˈxcanab xba̱nunquil li ti̱quil chˈo̱lej. Incˈaˈ queˈxqˈue retal li cˈaˈru yo̱ chi chˈiˈchˈiˈi̱nc reheb lix cˈaˈux. Ut riqˈuin aˈan yo̱queb chixtzˈekta̱nanquil lix pa̱ba̱leb. 20 Saˈ xya̱nkeb aˈan cuan laj Himeneo ut laj Alejandro. Ac xinkˈaxtesiheb saˈ rukˈ laj tza re xcˈajtesinquileb ru re nak incˈaˈ chic teˈxmajecua li Dios.